Литрен АТМ – Meducate.uz – Дорилар ҳақида маълумотлар ўзбек тилида\nHome Йўриқномалар Литрен АТМ\nПрепаратнинг савдо номи: Литрен® АТМ\nТаъсир этувчи моддалар (ХПН): Лимон кислотаси, калий гидрокарбонати, тринатрий цитрати.\nДори шакли: Ичиш учун эритма тайёрлашга кукун.\nЛимон кислотаси – 1197,0 мг\nКалий гидрокарбонати – 967,5 мг\nТринатрий цитрати – 835,5 мг.\nТаърифи: Оқдан оч-сарғиш ранглигача бўлган гранулаланган кукун.\nФармакотерапевтик гуруҳи: Сийдик-тош касаллигида қўлланадиган воситалар.\nНефролитиазни даволаш учун мўлжалланган препаратдир. Сийдикнинг рН кўрсаткичларини 6,6-6,8 гача ишқорийлашиши ҳисобига сийдик кислотали тошларни эритади ва ҳосил бўлишини олдини олади (сийдикнинг рН 6,6-6,8 чегарасида сийдик кислотали тузларнинг эриши сезиларли ошади). Бундан ташқари кальцийнинг чиқарилишини камайтиради, кальций оксалатининг сийдикда эрувчанлигини яхшилайди; кристалларнинг ҳосил бўлишини сусайтиради ва шундай қилиб кальций-оксалат тошларининг ҳосил бўлишига тўсқинлик қилади. Биокиришаолишлиги тахминан-100% ни ташкил этади. Буйрак орқали чиқарилади.\n– сийдик кислотали ва кальций-оксалат тошларини эритиш ва уларни ҳосил бўлишини олдини олиш;\n– аралаш сийдик кислотали – оксалатли тошларни эритиш (оксалатларнинг миқдори 25% дан кам бўлганда);\n– цитостатикларни ёки сийдик кислотасининг чиқарилишини оширувчи препаратларни қабул қилаётган шахсларда сийдикни ишқорийлаштириш;\n– тери порфириясини симптоматик даволашда қўлланади.\nИчга буюрилади. Қабул қилишдан олдин гранулаланган кукун 200 мл суюқликда (чой, мева шарбати ёки ишқорий минерал сув) эритилади. Ўртача суткалик доза 6-18 г ни (2-6 пакетча) ташкил қилади. Битта пакетда 3 г гранулаланган кукун сақланади.\nАгар рН сийдик кислотали тошларни эритиш учун сутка давомида 6,2-7 цистин тошлари эритиш учун 7,2-8,5; порфирияни даволаш учун 7,2-7,5, чегарасида цитостатиклар билан даволашда-камида 7,0 бўлса, доза тўғри танланган ҳисобланади. Агар сийдикнинг рН қиймати кўрсатилгандан паст бўлса, дозани ошириш, агар юқори бўлса-камайтириш керак. Даволаш давомийлиги – 4-6 ойни ташкил этиши керак.\nСамарадорлигининг назоратини (сийдикнинг рН ни аниқлаш суткада 3 марта ўтказилади), ҳар бир марталик доза қабул қилингандан кейин индикатор қоғози ёрдамида ўтказилади. Қоғозда ҳосил бўлган ранг 2 минут давомида шкала билан солиштирилади ва олинган кўрсаткич назорат календарига киритилади.\nЦистин тошлари бўлганида ва порфирияни даволашда самарадорлигини назорати учун махсус рН 7,2 дан 9,7 гача бўлган индикатор қоғозини ишлатиш лозим.\nАллергик реакциялар, шишлар (натрийнинг тутилиши), метаболик ацидоз, диспепсия, кўнгил айниши, қусиш; алоҳида ҳолларда-кекириш, жиғилдон қайнаши, метеоризм, қоринда оғриқ, диарея (меъда-ичак йўлларининг фаолиятини бузилишлари одатда, даволаш курси тугатилмасдан ўтиб кетади).\n– ўткир ёки сурункали буйрак етишмовчилиги;\n– метаболик алкалоз;\n– мочевинани парчалайдиган бактериялар чақирган сийдик-чиқариш йўлларининг инфекциялари;\n– тузсиз қатъий парҳезда (шу жумладан, артериал гипертензиянинг оғир шаклларида ҳам) қўллаш мумкин эмас.\nҲомиладорлик ва лактация: Литрен АТМ нинг ҳомиладорлик ва лактация даврида қабул қилиниши хавфсизлиги тўғрисида маълумот мавжуд бўлмаганлиги сабабли, препаратни бу даврларда қабул қилиниши тавсия этилмайди.\nПрепарат цитратлар ва алюминий сақловчи препаратлар билан бир вақтда қўлланганида алюминийнинг сўрилишини ошиши мумкин, шунинг учун бундай препаратлар, препаратни қабул қилишдан олдин ёки кейин 2 соатдан кам бўлмаган интервал билан қабул қилинади.\nПрепарат юрак гликозидлари билан бир вақтда қўлланганида юрак гликозидларининг фармакологик таъсири сусайиши мумкин. Айрим антигипертензив дори воситалари (масалан, альдостерон антагонистлари, калий тежовчи диуретиклар, ААФ ингибиторлари), НЯҚВ ва анальгетик-антипиретиклар калийнинг организмдан чиқарилишини камайтириши мумкин. Юқорида кўрсатилган дори воситаларини ва препаратни бир вақтда қўллаш мумкинлиги масаласи шахсий равишда ҳал қилинади.\nЎртача суткалик доза (12 г) тахминан 1,5 мг калий ва 0,9 г натрий сақлайди, буни препаратни ош тузи чекланган парҳезга риоя қилувчи пациентларга буюришда ҳисобга олиш керак. Препаратни калий ионларининг тутилиш билан бирга кечмайдиган сурункали буйрак етишмовчилигида қўллаш мумкин. Препаратни қандли диабети бўлган беморларга буюриш мумкин. Сийдик кислотали тошларни эритишда суткалик дозани оширмаслик керак, чунки рН ни 7,0 дан ошганида сийдик кислотали кристалларга фосфатлар чўкмага тушади, бу уларни кейинчалик эришига тўсқинлик қилади. Даволаниш вақтида оқсиллар ва пурин асосларига бой маҳсулот қабул қилишни чеклаш, шунингдек суюқликни етарли (камида 1,5-2 л) истеъмол қилинишни таъминлаш лозим.\nПрепаратнинг дозасини ошиб юборилиши тўғрисидаги маълумотлар тақдим қилинмаган.\n30 та пакетча, 30 та индикаторли коғозча, назорат календари ва қўллаш бўйича йўриқномаси билан бирга картон қутида.\nОлдинги мақолаАдвантан® суртма10.04.2018


Гемаксам – medu.uz – Дорилар ҳақида маълумотлар ўзбек тилида\nHome Йўриқномалар Гемаксам\nПрепаратнинг савдо номи: Гемаксам\nфаол модда: 50 мг транексам кислотаси;\nТаърифи: тиниқ, ёки деярли тиниқ, рангсиз ёки оч-жигарранг тусли эритма.\nАТХ коди: В02А А02.\nТранексам кислотаси – профибринолизин (плазминоген) ни фаоллашишини ва уни фибринолизин (плазмин) га айланишини специфик ингибиция қилувчи антифибринолитик воситадир. Фибринолизни ошиши (тромбоцитлар патологияси, меноррагиялар) билан боғлиқ қон кетишларда маҳаллий ва тизимли гемостатик таъсир кўрсатади. Шунингдек транексам кислотаси кинин ва аллергик ва яллиғланиш реакцияларида иштирок этувчи бошқа фаол пептидларни ҳосил бўлишини тутиб туриш йўли орқали яллиғланишга қарши, аллергияга қарши, инфекцияларга қарши ва ўсмаларга қарши таъсир кўрсатади. Транексам кислотасининг хусусий аналгетик фаоллиги, шунингдек опиатларнинг оғриқни қолдирувчи қобилияти исботланган.\nТўқималарда нисбатан бир текис тақсимланади (орқа мия суюқлигидан ташқари, у ердаги концентрацияси плазмадагидан 1/10 ни ташкил қилади); гематоэнцефалик ва йўлдош тўсиқлари орқали ўтади, кўкрак сути билан ажралади (она плазмасидаги концентрациядан тахминан 1%). Уруғ суюқлигида аниқланади, у ерда фибринолитик фаолликни пасайтиради, лекин сперматозоидлар миграциясига таъсир кўрсатмайди. Бошланғич тақсимланиш хажми – 9-12 л. Плазма оқсиллари (профибринолизин билан) 3% дан камроқ боғланади.\nТурли тўқималарда антифибринолитик концентрацияси 17 соат, плазмада – 7-8 соатгача сақланади.\nАҳамиятсиз қисми метаболизмга учрайди. “Концентрация-вақт” эгри чизиғи терминал фазада – 2 соатлик ярим чиқариш даври билан уч фазали шаклга эга. Умумий буйрак клиренси плазмадагига тенг (соатига 7 л).\nБуйрак орқали чиқарилади (асосий йўли – гломеруляр фильтрация): биринчи 12 соат давомида тахминан 95% ўзгармаган кўринишда.\nТранексам кислотасининг 2 метаболити (N-ацетилизация ва дезаминизацияга учраган) аниқланган. Буйрак функциясини бузилишида транексам кислотасини тўпланиши хавфи мавжуд.\nҲам тарқалган (операция вақтида ва операциядан кейинги даврда қон кетиши, туғруқдан кейинги қон кетиши, йўлдошни қўлда ажратиш, хорионни кўчиши, ҳомиладорликда қон кетиши, меъда ости бези ва простата безининг хавфли ўсмаси, гемофилия, фибринолитик даволашдаги геморрагик асоратлар, тромбоцитопеник пурпура, лейкозлар, жигар касалликлари, стрептокиназа билан аввалги даволаш), ҳам маҳаллий (бачадондан, бурундан, ўпкадан, меъда-ичак йўлларидан қон кетиши, гематурия, простатэктомиядан, карцинома туфайли бачадон бўйини конизациясидан, геморрагик диатези бўлган беморларда тиш экстракциясидан кейин қон кетиши) фибринолиз кучайганда қон кетиши ёки қон кетиши хавфи. Қовуқдаги жаррохлик аралашувлари. Тизимли яллиғланиш реакциялари (сепсис, перитонит, панкреонекроз, оғир ёки ўртача оғирликдаги гестоз, турли этиологияли шок ва бошқа критик ҳолатлар) да жаррохлик аралашувларида қўлланади.\nГемаксам вена ичига (томчилаб, оқим билан) юборилади.\nДозалаш тартиби индивидуал равишда белгиланади, клиник ҳолатга боғлиқ.\nТарқалган фибринолизда тана вазнига 15 мг/кг бир марталик дозада ҳар 6-8 соатда юборилади, юбориш тезлиги – минутига 1 мл.\nМаҳаллий фибринолизда препаратни 200-500 мг дан суткада 2-3 марта қўллаш тавсия этилади.\nПростатэктомияда ёки қовуқдаги операцияларда операция вақтида 1 г, сўнгра 1 г дан ҳар 8 соатда 3 кун юборилади, ундан кейин макрогематурия бартараф этилгунча таблетка шаклини қабул қилишга ўтилади.\nАгар тизимли яллиғланиш жараёнида қон кетишининг катта хавфи мавжуд бўлганида препаратни операциядан 20-30 минут олдин 10-11 мг/кг дозада қўллаш тавсия этилади.\nКоагулопатияси бўлган беморларда тиш экстракциясидан олдин тана вазнига 10 мг/кг дозада юборилади, тиш экстракциясидан кейин транексам кислотасининг таблетка шаклини қабул қилишга ўтилади.\nБуйракнинг ажратиш функциясини бузилиши бўлган ҳолларда дозалаш тартибига тузатиш киритиш:\nқонда креатинин концентрацияси 120-250 мкмоль/л бўлганда 10 мг/кг дан суткада 2 марта;\n250-500 мкмоль/л концентрацияда – 10 мг/кг дан суткада 1 марта;\n500 мкмоль/л дан юқори концентрацияда – 5 мг/кг дан суткада 1 марта буюрилади.\nМаксимал бир марталик дозаси тана вазнига 10 мг/кг дан ошмаслиги керак. Максимал суткалик доза тана вазнига 20 мг/кг.\nИммун тизими томонидан: аллергик реакциялар (тошма, қичишиш, эшакеми).\nОвқат ҳазм қилиш тизими томонидан: анорексия, кўнгил айниши, қусиш, жиғилдон қайнаши, диарея.\nЮрак-қон томир тизими томонидан: тахикардия, кўкрак қафасида оғриқ, артериал гипотензия (вена ичига тез юборилганда).\nКўриш аъзоси томонидан: ранг ажратишни бузилиши, кўришни ноаниқлиги.\nҚон ва лимфатик тизим томонидан: тромбоз ёки тромбоэмболия (минимален ривожланиши хавфи).\nУмумий бузилишлар: бош айланиши, ҳолсизлик, уйқучанлик.\nАнамнезида тромбоэмболик касалликлар;\nтромб ҳосил бўлишининг юқори хавфи;\nфибринолизни аҳамиятли фаоллашишисиз қон томир ичида диффуз қон ивиши (ҚТИДҚИ-синдром) оқибатидаги коагулопатия;\nсубарахноидал қон қуйилиши;\nранг ажратишни бузилиши;\nМаълумотларни чекланганлиги туфайли, юқори фаол протромбин комплекслари ва бошқа антифибринолитик агентлар, антиингибитор коагуляцион комплексларни транексам кислотаси билан бир вақтда қўллаш мумкин эмас. Транексам кислотасини кўпгина эритмалар (электролитлар, глюкоза эритмаси, шокка қарши эритмалар) билан аралаштириш мумкин.\nВена ичига томчилаб юборганда гепарин қўшиш мумкин.\nСубарахноидал қон қуйилиши бўлган пациентларда хлорпромазин ва транексам кислотаси билан бирга даволаш бош мия қон томирларининг спазмлари ва церебрал ишемияга олиб келиши мумкин, шунингдек церебрал қон айланиши пасайиши мумкин.\nТранексам кислотаси урокиназа, норадреналин битартрати, дезоксиэпинефрин гидрохлриди, дипиридамол, диазепам билан номутаносиб.\nГемаксам қон препаратлари, пенициллин сақловчи эритмалар, гипертензив воситалар (норэпинефрин, дезоксиэпинефрин гидрохлориди), тетрациклинлар, дипиридамол, диазепам билан номутаносиб.\nУрокиназа дозасини ошириб юборилгандан кейин антидот сифатида қўллашдан ташқари ҳолатларда урокиназа билан номутаносиб.\nТранексам кислотаси асосан ўзгармаган кўринишда сийдик билан чиқарилади, шунинг учун буйрак функциясини бузилиши бўлган пациентларда дозани ва юборишлар сонини камайтириш тавсия этилади. Вена ичига юбориш учун дозага тузатиш киритиш керак (“Қўллаш усули ва дозалари” бўлимига қаранг).\nБуйрак туфайли гематурияни даволаганда уретрада қон лаҳталарини ҳосил бўлиши туфайли механик анурия хавфи ошади.\nТранексам кислотасини қабул қилган пациентларда веноз ва артериал тромбоз ёки тромбоэмболия ҳолатлари кузатилиши мумкин. Бундан ташқари тромбоэмболик касаллиги бўлган пациентларда транексам кислотасини қўллаш мумкин эмас, чунки веноз ёки артериал тромбозлар юзага келишининг юқори хавфи мавжуд.\nТранексам кислотасини IX фактор комплекси (Factor IX complex) ёки антиингибитор коагуляцион комплекслар билан бир вақда қўллаш мумкин эмас, чунки тромбозлар хавфи ошади.\nКўз тўр пардаси қон томирларини ва марказий ренитал венани беркилиши мумкинлиги туфайли, даволаш вақтида бир неча кун давомида кўриш ўткирлиги, кўрув майдони ва ранг ажратиш, кўз тубини текшириш билан офтальмолог кузатуви зарур.\nҲомиладорлик вақтида транексам кислотасини қўллашнинг хавфсизлиги юзасидан ўтказилган адекват назоратли клиник тадқиқот маълумотлари номаълум. Лекин тератоген ва эмбриотоксик самараси йўқлиги ҳақида маълумотлар бор. Гемостатик даволаш учун ҳомиладорликнинг I-II уч ойлигида ҳомила тушиши хавфида транексам кислотасини қўллаш таърифланган, бу ҳомилани тушиши хавфини тез бартараф этиш имконини беради ва ҳомиладорликни муваффақиятли кечишига ёрдам беради.\nПрепарат туғруқ ва кесар кесишда одатда дозаларда қўлланади.\nТранексам кислотаси аҳамиятсиз миқдорда (<0,01%) кўкрак сутига киради. Препаратни эмизиш даврида буюриш мумкин.\nГемаксамни одатдаги дозада қўллаганда бош айланиши ва артериал гипотензия, ранг ажратиш сифатини ва кўриш ўткирлигини ёмонлашиши юза келиши мумкин, шунинг учун даволаш даврида автотранспортни бошқариш ёки диққатни юқори жамлаш ва реакциялар тезлигини талаб этувчи мураккаб механизмлар билан ишлашдан сақланиш керак.\nДори воситасини қўллаганда махсус огоҳлантиришлар ва эҳтиёткорлик чоралари\nАртериал гипертензиядан сақланиш учун препаратни минутига 1 мг дан кўп бўлмаган дозада секин юбориш керак.\nДоза ошириб юборилганда кўнгил айниши, қусиш, ортостатик гипотензия кузатилиши мумкин.\nДаволаш симптоматик, жадаллаштирилган диурез кўрсатилган. Сув-туз мувозанатини тутиб туриш керак.\nИнъекция учун эритма 50 мг/мл. 5 мл дан эритма полиэтилен ампулаларда №10.\nИшлатилмаган ампула ичидагисини йўқ қилиш керак, уни кейинчалик қўллаш учун сақлаш мумкин эмас.\nГемате® П 250/500/100006.05.2018Кейингиси


Қозоғистонда ҳам жозибадор томошани кўриш учун ҳозирликлар авжида - BBC O'zbek\nҚозоғистонда ҳам жозибадор томошани кўриш учун ҳозирликлар авжида\nImage caption Айниқса, бару ресторанларда тайёргарликлар авжида\nФутбол бўйича 2010 йилги Жаҳон чемпионатида бу гал собиқ Шўро давлатларидан бирорта ҳам давлат иштирок этмайди. Аммо шундай бўлса-да, бошқалар каби марказий осиёликларнинг ҳам қора қитъада севиб мухлислик қиладиган жамоалари талайгина.\nБир ойлик жозибадор томошани кузатиш учун ҳар ким ўзича тайёргарлик кўриб юборган. Кимдир маҳаллий каналлар билан чекланиб қолмасдан, йўлдошли антенна сотиб олган бўлса, яна кимдир бар ва тамаддихонасини мухлисларбоп қилиб безатиш билан овора.\nҲар тўрт йилда бир маротаба бўладиган ва кимнидир йиғлатиб, кимнидир кулдирадиган дунё биринчилиги яқинлашар экан, қозоғистонлик мухлислар ҳам унга ўзига хос тайёгарликларини бошлаб юборишган.\nОлма-ота кўчаларида, такси ва одамлар тўпланадиган жойлардаги суҳбатнинг бош мавзуси ҳам Жаҳон чемпионати. Кимдир Бразилиянинг имкониятларини юқори баҳоласа, яна кимдир таркиб жиҳатидан анча кучли, аммо мураббийга ёлчимаган Аргентина ва Францияга ачинишни бошлаб юборган.\nУлуғбек болалигидан Англия термасига мухлислик қилади. Улуғбекка кўра бу йил Бразилия, Германия, Голландия ва Англия жамоаларининг қўли баланд келиши мумкин. Франциядан ҳам бирон нарса кутса бўлар, аммо уларга мураббий томонидан омад кулиб боқмаган, дейди Улуғбек.\nХудди шундай ҳолат Аргентина термасида ҳам бор, - дея гапга аралашади Ўлжас. Ўйинчилар сайёрадаги ҳамма клубларни енгишга қодир, аммо мураббий Марадонага ишонч йўқ, дейди у.\nImage caption Англияга ишқибозлик қилаётганлар ҳам Қозоғистонда талайгина\nЎлжас ўзи Англиянинг “Арсенал” клуби ашаддий мухлиси, Лондондаги танишлари орқали “Арсенал” рамзлари туширилган, шарф, қалпоқ ва майкалар олдирган. “Арсенал”нинг ҳар бир ўйинини ана шу кийимларни кийиб олиб томоша қилади.\nЎлжаснинг Англия бош мураббийидан ранжиган жойи сўнгги 44 йил ичида илк бор “Арсенал”дан терма жамоага футболчи чақирилмаганидир. Уолкот ҳужумда Англияга асқотиши мумкин эди, дейди у.\nОлма-оталик бўлган бу мухлислар Жаҳон чемпионатини уйда телевизор орқали кўришни ва агар севимли жамоалари ўйнайдиган бўлса, имкон қадар бошқа фанатлар билан бирга барларда томоша қилишларини айтишади.\nБундай барлар эса Олма-отада кўпчиликни ташкил қилади. Спортга мўлжалланмаган тамаддихоналар ҳам бу вақтга келиб, “Жаҳон чемпионатини тўғридан-тўғри олиб берамиз,” деган ёзувларни илиб олишади.\nИталиядаги машҳур стадионлардан бирининг номи билан билан аталадиган Олма-ота марказидаги бар бутунлай футболга бағишланган деса бўлади. 3 та ички зал ва яна битта сиртқи жойда клуб бошқарувчисининг айтишича, 120 одам бир вақтнинг ўзида ўтириб футбол томоша қилиши мумкин.\nБар деворлари турли клубларнинг футболка, эмблема ва қўлга киритган кубокларининг муқобиллари билан безатилган. Шифт эса турли клуб байроқлари билан безатилган.\nImage caption Ўзингизни футбол оламига кириб қолгандек ҳис этмасангиз ҳисоб эмас\nХуллас, барга кирган одам ўзини футбол оламига кириб қолгандек ҳис қилиши мумкин.\nБар бошқарувчиси Русланнинг айтишича, ҳозир шаҳардаги буткул бар ва тамаддихоналар жаҳон чемпионатини тўғридан-тўғри олиб кўрсатиш учун тайёргарликни ниҳоясига етказишмоқда.\nБиз ўйинларни бевосита олиб бериши учун Адлия департаменти ва “Хабар” агентлиги билан шартнома имзолаганмиз. Чунки “Хабар” агентлиги футбол бўйича трансляция ҳуқуқларини сотиб олган, дейди бар бошқарувчиси Руслан.\nҚозоғистоннинг чекка қишлоқларида ҳам бу галги Жаҳон чемпионатини тўғридан-тўғри кўриш имконияти бор. Миллий телеканаллар бўлмиш “Хабар” ва “Ел арна” футбол баҳсларини бевосита кўрсатиш ҳуқуқини сотиб олган.\nМухлислик бобида қозоқлардан қолишмайдиган ўзбекистонликлар ушбу баҳсга қандай тайёргарлик кўраётгани билан ҳам қизиқдик.\nҚозоқлардан фарқли равишда ўзбеклар бу йилги мундиалда фахрланадиган жиҳати бор. Қора қитъа стадионларида ўзбекистонлик футболчилар югуриб юрмаса ҳам, илк бор ва собиқ шўро давлатлари ичида якка ҳакам Равшан Эрматов ва унинг жамоаси ўйинни бевосита бошқариб боради.\n- Бу чемпионатда фақат чиройли ўйин учун ва Равшан Эрматовга мухлислик қиламиз. Афсус, терма жамоамизни мундиалда кўриш орзуси ҳеч ушалмаяпти, дейди янгийўллик мухлис.\nImage caption Мухлисларнинг иштиёқлари ҳам баланд\nРавшан Эрматов чемпионатнинг очилиш ўйинини бошқариши маълум бўлган бир чоғда, Ўзбекистон ичидаги мухлислар ҳам ўйинни кўнгилдагидек шароитда томоша қилиш учун тайёргарликни бошлаб юборишган.\nАлимардон исмли тадбиркор бунинг учун махсус йўлдошли антенна сотиб олган ва томига ўрнатиб қўйган.\nБундан икки ойча аввал Жаҳон чемпионатини кўриш учун тарелка антенна сотиб олдим. Энди ёнбошлаб, кўк чойни дамлаб, ўйинларни мазза қилиб томоша қиламан, дейди Алимардон.\nАлимардонга кўра шу пайтгача Ўзбекистон миллий каналлари бу каби нуфузли ўйинларни кўрсатиш ҳуқуқини тўғридан-тўғри сотиб олмаган. Чунки ўйин давомида ҳар доим араб ёки инглиз шарҳловчиларнинг овози эшитилиб туради. Ва экранда трансляция ҳуқуқини сотиб олган каналлар эмблемаси кўриниб туради.\nЎзбекистоннинг шундай туманлари борки, у ерларда махсус антеннасиз Спорт каналини кўриш имкони йўқ.\nҚозоғистон билан чегарадош Тошкент, Сирдарё ва Жиззах вилояти мухлислари футболни қозоқ тилида “Хабар” ва “Ел арна” каналларидан кўриши мумкинлигини айтишади.


“Кўчада – давлат қонуни, уйда – ислом қонуни”\nДунёвий тараққиёт йўлини танлаган Ўзбекистонда эркак ва аёл ҳар жиҳатдан тенг экани айтилса-да, асрлардан буён диний ва миллий қадриятлар устун бўлиб келган ўзбек оилаларида ҳалигача аёллар ўз эрлари иродасига бўйсуниб яшашни маъқул кўрадилар.\n“Ислом ва мусулмонлар” рукнининг бугунги сонида Исломий оилада аёлларнинг ҳақ-ҳуқуқлари ва эркинликлари мавзуида суҳбатлашамиз.\nCўнгги икки ҳафта ичида Афғонистонда содир бўлган бир воқеа ва унинг теграсида кўтарилган баҳс шу мавзуни тилга олишимизга туртки бўлди ва бугунги дастурда анча жиддий бу баҳснинг бир четини кўтармоқчимиз.\nДемак, аввалига Афғонистонда баҳсга сабаб бўлган воқеа хусусида.\nИкки ҳафталар муқаддам хориж матбуотида Афғонистон президенти Ҳамид Карзай аёлларнинг ҳақ-ҳуқуқларини чекловчи қонун қабул қилгани ҳақида хабар тарқалди.\nХабарларга кўра, президент Карзай Афғонистондаги шиа мусулмонлари оилавий ҳаёти тўғрисидаги қонунни имзолаган. Қонунга мувофиқ, афғон аёллари эрининг рухсатисиз кўчага чиқмаслиги ва эр жинсий муносабатни хоҳлаганда, рад этмаслиги шарт.\nБундай қонун қабул қилингани ғарб жамоатчилиги ва айни вақтда Афғонистон жамоатчилигининг кўпчилик қисми норозилигига сабаб бўлди.\nҚаршилар: “Бу қонун умуминсоний, демократик қадриятлар мутлақо зид, бекор қилинсин!” деди. Тарафдорлар: “Бу Исломнинг буйруғи, унга амал қилинсин!” деди. Қарши ва тарафдор афғонистонликлар ўртасида тўқнашувлар ҳам бўлди.\nПировардида аввалига бундай эътирозларни жавобсиз қолдирган президент Карзай махсус баёнот бериб, имзоланган қонунда танқидчиларни жазавага солаётган таъқиқлар йўқлигини таъкидлади.\n- Биз қонунни бугун ҳам қайта ўқиб чиқдик. Мазкур қонунда Ғарб матбуотида ëзилган гаплар келтирилмаган. Афғонистоннинг адлия вазири ушбу қонунни қайта ўқийди. Бирор бир жиддий масала бор бўлса¸ албатта мамлакат дин уламолари ва Миллий мажлис маслаҳати асосида қайта кўриб чиқилади, деди Афғонистон президенти.\nАфғонистон президенти Ҳамид Карзайнинг “Адлия вазирлиги қонунни, албатта, қайта кўриб чиқади”, деб таъкидлагани бу қонунда танқидчилар айтаётган таъқиқлар бор, деган шубҳани янада кучайтирди.\nГарчи ҳали бу қонуннинг матни матбуотда чоп этилмаган бўлса-да, “Afgan Online Press” нашри эътирозга сабаб бўлган моддалар мазмунини шундай келтирди:\n1. “ Аёллар камида ҳар 4 кунда бир бор эри билан жинсий алоқа қилиши шарт”.\n2. “Аёллар эрининг рухсатисиз уйини тарк этиши мумкин эмас”\nБу Афғонистонда баҳсларга сабаб бўлаётган қонуннинг эркин матбуотда чоп этилган мазмуни. Қонунда айнан бу жумлалар борми ёки йўқми — бу ҳали номаълум.\nЭҳтимол, президент Карзай ваъда қилганидек, қонун қайта кўриб чиқилса, балки қонундан бундай мазмун мутлақо олиб ташланар. Балки ҳали матбуот юзини кўрмаган қонунда бу мазмун йўқдир ҳам.\nАммо Афғонистоннинг мустақил матбуоти, инсон ҳуқуқлари ташкилотлари шу мазмундаги қонун қабул қилингани ва айни мазмун Афғонистондаги сунний мусулмонлар оилавий ҳаётига доир ҳозир тайёрланаётган янги бир қонунда ҳам мавжудлигини таъкидламоқдалар.\nБиз эса Афғонистонда баҳсларга сабаб бўлаётган бундай қонун қабул қилингани ёхуд қилинмаганига эмас, балки минтақамиздаги мусулмон жамияти бўлган Афғонистонда кўтарилган баҳс аслида умуман мусулмон жамиятларида мавжуд баҳс эканига эътибор қаратдик.\nЗеро, аёл эрнинг раъйига бўйсунсин ва эрнинг рухсатисиз уйини тарк этмасин, деган шаръий қонун фақат шиа мусулмонлари эмас, балки барча мусулмонлар учун бирдек тегишли.\nФарқ шундаки, Афғонистонда шариат тартиб-қоидаларига асосланган давлат қонуни қабул қилинмоқда ёки шунга уруниш бўлмоқда. Бошқа мусулмон жамиятлари, жумладан, Марказий Осиёда бундай масала кўтарилгани йўқ, аммо мусулмонлар шариат тартиб-қоидалар асосида яшамоқдалар.\nАфғонистондаги шиа уламолари давлат қонуни билан белгиламоқчи бўлган мажбуриятлардан бири, яъни “Аёллар камида ҳар 4 кунда бир бор эри билан жинсий алоқа қилиши шарт” дейилган масала бизнинг бугунги баҳсимиз кун тартибида йўқ.\nБу мазкур мавзунинг нозиклигидагина эмас, балки жуда жиддийлиги ва унинг матбуот назаридан, ҳар ҳолда, ўзбек матбуоти назаридан четда қолаётгани, аслида бунинг ортида жуда катта ижтимоий-аҳлоқий муаммоларнинг ётгани билан боғлиқ.\nЯъни биз бу мавзуга албатта қайтамиз ҳамда унинг муҳокамасига сизни ҳам таклиф қиламиз.\nҲозир эса эътиборингизни баҳснинг бошқа жиҳатига қаратамиз. Материални тайёрлаш чоғида мухбиримиз дастлаб аёлларга: “Исломда аёл киши эрининг рухсатисиз уйидан чиқиши мумкин эмаслиги қатъий белгилаб қўйилган, сиз шунга тўлиқ амал қиласизми ва бунга эътирозингиз йўқми?” деган савол билан мурожаат қилди.\n- Бирор ëққа тўйга ë бошқа нарсага борадиган бўлсак, албатта сўраб чиқамиз. Сўрамасдан умуман чиқмаймиз¸ дейди биринчи суҳбатдош.\n- “Эр хотин кишининг ярим пири бўлади” дейилган ўзимизнинг тилимизда айтганда. Шунинг учун бесўроқ ҳеч қаëққа бормаймиз.\nОзодлик: Масалан, дейлик, бир тўй-маъракага бораман, дейсиз. Хўжайинингиз: “Бугун борма шу ëққа, мен хоҳламайман” деса, сиз у киши ишга кетгандан кейин борасизми ëки эрим рухсат бермади, деб ўтираверасизми?\nОзодлик: Борсангиз, нима қилади?\n- Битта тўйни деб нима кераги бор ҳаëтимни аччиқ қилиб? Агар керакли жой бўлса¸ ялинаман, ëлвораман – хуллас, кўндираман. Агар “майли бор” деса¸ бораман¸ “борма” деса¸ бормай қўявераман¸ дейди навбатдаги суҳбатдош.\n- “Борма” деган жойи ҳам бўлади. Бормаймиз, амал қиламиз. Амал қилмасангиз, эркак кишининг феъли тез бўлади. Уриши ҳам мумкин, рўзғорингиз аччиқ бўлиши мумкин¸ сўкиши мумкин, бунақадан кўплар ажралиши мумкин, дейди учинчи суҳбатдош.\nЭътироф этиш керак, респондентларимиз орасида “бу тартибга амал қилиш шарт” дегувчилар кўпчиликни ташкил қилди.\nАлбатта, бу тартибга қаршилар ҳам бор.\n- Кўчага чиқмасдан ҳам бўлар эканми? Одам кўчага чиқади, касал бўлса докторга боради. Масалан, мен шахсан касалман. Кўчага чиқмасам, бўлмайди. Эрим ишга эрталаб кетади¸ кечқурун келади. Тўйга, маъракага бориш керак¸ дейди биринчи суҳбатдош.\n- Сўрайдиган жой бор¸ сўрамайдиган жой бор.\nОзодлик: Сизни бирор жойга юбормаган пайтлари бўлганми?\n- Бўлган. Ўтирганман йиғлаб. Ëшликда кўп бўлган. Ҳозир эркинман¸ аммо барибир эримдан рухсат сўрайман. Сўрамай борсангиз, увол экан-да¸ дейди навбатдаги суҳбатдош.\nБу тоифа суҳбатдошларимиз: “Аёл киши ҳам худди эр киши каби ҳақ-ҳуқуқларга эга, зарурат бўлса, у хоҳлаган жойига бориши мумкин” деган фикрни билдирмоқдалар.\nАммо, тан олиш керакки, бизнинг минтақада яшаётган мусулмон аёлларнинг аксарияти табиатига ислом аҳкомлари қадрият ўлароқ сингиб кетган.\nБу қадриятларни бузаётган аёллар ҳам бунга исён қилаётгани учун эмас, кўпроқ ҳаёт мажбур қилгани учун бузаётганини айтмоқда.\nМана шундай аёллардан бирининг фикри:\n- Ҳозирги қийинчиликни қаранг. Ҳамма нарса қиммат. Исломда: “Хотин киши кўчага чиқмасин, уйда ўтирсин” дейилган. Исломда эрингиз топиб келганига қаноат қилиб ўтириш керак. Ҳозир бунақа қилиб ўтирсангиз, болаларингиз ўқишдан қолиб кетади, оч қолади.\nМисол учун, “мактабга у олиб кел¸ бу олиб кел”, дейишади. Байрам дейди¸ 8 март дейди¸ Наврўз дейди¸ ташкилий ишлар дейди. Буларга пул бермасангиз¸ болаларингиз бировдан кам бўлади.\nМана, мен ўзим бозорда ўтираман. Хўжайиним менга: “Мен сени бозорга ҳамма билан уриш, овозингни баланд қил, деб чиқарганим йўқ. Овозингни ҳеч ким эшитмасин. Паст овозда савдоингни қиласан”, деб айтган¸ дейди суҳбатдошларимиздан бири.\nАлбатта, бу масалада эркакларнинг фикрини эшитиш ҳам муҳим.\n- Рухсат берилган жойга борсин¸ лекин бегона жойга бесўроқ бормасин.\nОзодлик: Масалан, қанақа жойларга?\n- Масалан тўйга¸ бирор жойга маъракага бесўроқ бормасин¸ дейди биринчи суҳбатдош.\n- Ижозат берса, чиқади, ижозат бермаса, чиқмайди.\nОзодлик: Сиз энди чиқмаса бўлмайди¸ мажбур деяпсиз-ку.\n- Мен бир ўзимни айтаëтганим йўқ-да. Мен кўпчиликни айтаяпман¸ дейди навбатдаги суҳбатдош.\nКейинги суҳбатдошимиз бугунги мусулмон жамияти аҳволи ҳақидаги кузатувлардан сўз очгани учун мухбиримиз уни алоҳида суҳбатга тортди.\nОзодлик: Мана, сиз ўзингиз холам билан неча йил яшагансиз?\n- 50 йилдан ошди.\nОзодлик: 50 йил ҳам оз вақт эмас. 50 йил давомида шунақа нарсалар бўлганми?\n- Бўлган. Албатта ижозатсиз чиқса, номаъқул жойларга борса, уришамиз, албатта. Ахир тирикчиликда бўлади.\nОзодлик: Исломда белгиланган ҳақ-ҳуқуқлар билан замонавий демократиядаги ҳақ-ҳуқуқлар бир-бирига тўғри келадими?\n- Исломда айтилган гаплар бизнинг ҳозирги вақтга¸ шароитга тўғри келмайди. Ҳозир қайси бозорга борманг, ҳаммасида аëллар. Уларнинг бола-чақалари бор - мажбур чиқишга, иложи йўқ. Ë эри йўқдир, ë бирор ëққа ишлагани кетгандир, ë касалдир. Талабалар ўқийди¸ ишлайди. Шароитга тўғри келмайди.\nОзодлик: Шуни тўғри келтирса бўладими?\n- Бўлади-ю¸ сал қийинроқда. Давлатнинг қонунига бўйсунмасангиз, бўлмайди¸ Ислом қонунига бўйсунмасангиз, бу ҳам бўлмайди. Кўчада кўчаникини¸ уйда уйникини қилишга мажбурмиз. Агар битта томонни ушласангиз¸ иккинчи томондан қолиб кетасиз¸ дейди суҳбатдошимиз.\nБугунги дастур учун қурилган суҳбатларда кузатилган умумий манзара шуки, аксарият мусулмон ўзбек аёллари эрларига бўйсунади. Эркаклар эса шароитга қараб иш тутади. Охирги суҳбатдошимиз сўзлагани каби “Кўчада – давлат қонуни, уйда – ислом қонуни”.\nБир тарафдан, бу оддий мусулмонларнинг бугунги замонавий дунё шароити ва талаблари билан ислом талаблари ўртасида топган ҳамда имкон қадар амал қилаётган ечимидек кўринади.\nАммо, иккинчи тарафдан, юмшоқроқ қилиб айтганда, бу иш муросадек, қаттиқроқ айтганда эса иккиюзламачиликдек ҳам туюлади. Энг муҳими, бу вазиятнинг юзага келиши фақат мусулмонларнинг тақвоси билангина эмас, илдизи анча чуқур, ижтимоий-сиёсий омиллар билан боғлиқ экани сезилади.\nАйни шу жиҳатлар бу масалани тилга олишимизга туртки бўлди ва биз эшиттиришимизнинг доимий суҳбатдоши Обид қори Назаровга боғланиб, аввало, энг зарур жиҳатларга тўхталишни сўрадик.\nОзодлик: Нега Исломда аёлнинг эрга шаксиз итоат қилиши буюрилган?\nОбид қори Назаров: Масалани ташбеҳ билан тушуниш мумкин. Яъни ҳамма жойда қонун-қоида¸ тартиб-интизом бўлади. Ҳар бир ташкилотнинг ўзининг раҳбари¸ раиси¸ президенти бўлади. Раисга¸ президентга берилган ҳуқуқ оддий ишчига берилган ҳуқуқ билан бир хил бўлмайди. Бунинг ўртасида фарқ бор. Раиснинг зиммасига юклатилган вазифага қараб, унга ҳуқуқлар белгиланади.\nШунга ўхшаб Исломда “оилада эркак киши раҳбар” деб тайин қилинган. Бу Оллоҳ томонидан тайинланган иш. Эркаклар аëллар устидан раҳбардирлар. Буни ҳеч қандай чеклов деб тушуниш керак эмас. Буни тартиб, қоида деб тушуниш керак бўлади.\nНафақат исломий¸ балки ноисломий диëрларда ҳам ўзига яраша қонун-қоида бор. Оллоҳ бизга энг фойдали йўлни кўрсатган. Аëлларга ҳам эркакларга ҳам фойдали йўл бу.\nОзодлик: Шунинг фойдаси ҳақида икки оғиз гапириб берасизми?\nОбид қори Назаров: Бу масала энди жуда ҳам чуқур масала. Кенг мавзу. Умуман олганда, Исломда раҳбарликка эркаклар тавсия қилинади. Раҳбарлик турли хил даражаларга бўлинади.\nБу Оллоҳ таолонинг эркак кишини раҳбарликка муносиб қилиб яратганининг ҳаëтдаги исботи. Буни кўп шарҳлаш мумкин. Бу биттагина мисол, холос.\nОзодлик: Аёлга сўзсиз эрга итоат қилишни буюрган Ислом эрга қандай мажбурият юклайди?\n- Умуман олганда, аëл киши уйидан кўчага чиққан пайтида эридан рухсат сўраб чиқиши керак. Лекин илм учун¸ ота-онасини кўриш учун ва шунга ўхшаган бошқа нарсалар борки¸ бунда эрнинг рухсат бермасликка ҳаққи йўқ¸ дейди Обид қори Назаров.\nАзиз муштарий, бугунги мақоламизда, асосан, оддий мусулмонлар ва ислом уламосининг фикрларини эътиборингизга ҳавола қилдик. Бу эса бугун тилга олганимиз мавзу – исломий оилаларда аёлларнинг ҳақ-ҳуқуқлари мавзуидаги баҳснинг бошланғич нуқтаси, десак хато бўлмас.\nКейинги дастуримизда худди шу масалада жамиятшунос, исломшунос ва социолог олимлар фикрини сизга ҳавола қилиш ниятидамиз.\nЗеро, мусулмонларнинг оилавий муносабатларда ислом қонуни, жамият билан муносабатларда эса давлат қонунлари билан яшаши ортида бутун бошли аҳлоқий, ижтимоий, иқтисодий-сиёсий муаммолар занжири ётгани сир эмас.\nМарҳамат, шу баҳсда сиз ҳам иштирок этинг ва ўз фикр-мулоҳазаларингизни бизга билдиринг. Қўнғироқ қилинг, мактуб ёзинг, шарҳларингизни қолдиринг.


Тожикистон Суриядаги ватандошларини қайтариш учун музокаралар олиб бормоқда\n05 декабр 2021, Тошкент вақти: 07:22\nСурияда курдлар назорати остида бўлган лагерда сақланаётган аёллар ва болалар.\nТожикистоннинг Қувайтдаги элчиси Зубайдулло Зубайдзода Сурия ташқи ишлар вазири Файсал аль-Микдад ва Халқаро Қизил Хоч ташкилоти вакиллари билан Суриянинг Ал Ҳол лагерида сақланаётган ватандошларни уйларига қайтариш масаласида музокаралар олиб бормоқда.\nТожикистон Ташқи ишлар вазирлигининг билдиришича, Ал Ҳол лагерида “Ислом давлати” террор ташкилоти сафларида жанг қилганларнинг 500дан ортиқ оила аъзолари сақланмоқда. Уларнинг барчаси аёллар ва болалардир.\nЗубайдзода Сурия пойтахти Дамашқда ўтган музокаралардан сўнг “тез орада тожикистонликлар уйларига қайтарилиши”га умид билдирди.\nТожик аёллар ва болалар “Ислом давлати” мағлуб этилганидан сўнг курд кўнгилли отрядлари жангарилари томонидан 2017-2018 йилларда асирга олинган эди.\nТожикистон расмийлари Сурия ҳукумати билан тожикистонликларни қайтариш масаласида авваллари ҳам бир неча маротаба музокара ўтказган эди. Бироқ тожикистонликлар курдлар назорати остидаги лагерларда сақланмоқда. Курд отрядлари Сурия ҳукуматига бўйсунмайди.


Фото: 72 ёшли Алла Пугачёванинг ҳаётда ҳақиқий ташқи кўриниши қандай? - ShouBiz.uz\nМедиа 9:36 | 21.1.22\nФото: 72 ёшли Алла Пугачёванинг ҳаётда ҳақиқий ташқи кўриниши қандай?\nУ Instagram'даги саҳифасида ҳақиқий ташқи кўринишида намоён бўлган\nРоссия эстрада юлдузи Алла Пугачёва Instagram’даги саҳифасида ҳеч қандай эффектларсиз, ҳақиқий ташқи кўринишини намойиш этди.\nАлла Пугачёва ҳеч қандай эффектларсиз ҳақиқий кўриниши билан мухлисларига кўринниш берди. Унинг табиий жингалак сочлари ўзига мос келади. «Россия Примадоннаси»нинг мухлислари хонанданинг бу кўринишига ижобий муносабат билдирган.\nМаълумот учун, Алла Пугачёва 1949 йилда Россиянинг Москва шаҳрида туғилган. У 1965 йилдан мусиқа соҳасига кириб келган. Алла Пугачёва ва Максим Галкин 2021 йилнинг 23 декабрида турмуш қурганининг 10 йиллигини нишонлади. Жуфтлик 2011 йилда турмуш қурган ва ҳозирда уларнинг Элизабет ва Гарри исмли эгизак фарзанди бор.\nАввалроқ Максим Галкин Алла Пугачёва фарзандлари билан рақс тушганини айтган эди. Фарзандларнинг тарбиясига алоҳида эътибор қаратадиган жуфтлик уларнинг спорт билан шуғулланишини мунтазам назорат қилади. Алла Пугачёва дам олиш куни фарзандлари спорт билан шуғулланаётган вақтда рақс тушди ва бу воқеани Максим Галкин Instagram’даги шахсий саҳифасига жойлаган.\n«Спорт ва ўйин-кулги! Гарик ўйнаяпти, Лиза ва Алла рақсга тушмоқда!», — дейди у ўз постидa.


Назарбоев президентлигининг узайтирилишига ким қандай қарайди? - BBC News O'zbek\nНазарбоев президентлигининг узайтирилишига ким қандай қарайди?\nImage caption Назарбоевнинг президентлик курсисида қолишига чақириқлар бир неча йилдан бери давом этаётганди\nҚозоғистон Президенти Нурсултон Назарбоев ўз вакалотлатини узайтиришга доир референдум ва "элбоши" атамаси борасидаги ўзгартиришлар асосий қонунга қанчалик тўғри келишини текшириш учун мамлакат конституцион кенгашига юборди.\nКенгаш бу масалани бир ойнинг ичида кўриб чиқиш ҳуқуқига эга, бироқ президент ёзма равишда талаб қилса, жавобини 10 куннинг ичида айтиши лозим.\nПрезидент ваколатини сайловларсиз яна 8 йилга чўзиш ғояси мамлакат аҳли орасида кўп мубоҳасаларга сабаб бўлганича йўқ, аммо халқаро ҳамжамиятнинг эътиборини тортмоқда.\nҲукумат матбуотда ушбу ғоя давлатнинг барқарор ривожланиши йўлида муҳим экани таъкидланаётган бўлса, АҚШ ва Олмония каби ривожланган давлатлар ва 2010 йилда Қозоғистон раислик қилган Оврўпода Хавфсизлик ва Ҳамкорлик Ташкилоти ушбу ташаббус демократик қадриятларга тўғри келмаслигини айтмоқда.\n2011 йил Қозоғистон сиёсий саҳнасида жуда қизғин бошланди. Ўтган йил охирида 800 атрофидаги жамият фаолларининг референдум орқали президент ваколатларини 2020 йилгача чўзиш таклифи орадан кўп ўтмай жиддий қарорлар қабул қилинишига сабаб бўлди.\nНазарбоев ўз ваколатларининг чўзилишига расман вето қўйган бўлса-да, афтидан унга содиқ парламент депутатлари уни ўз ҳолига, қўярда қўймай, яна 10 йил қудратда қолишга мажбурлаяпти.\nИкки ҳафтанинг ичида 800 кишидан ташкил топган ташаббус гуруҳи референдум ўтказишни қўллаб-қўлловчи 5 миллион одамнинг имзосини тўплаб ўзига хос рекорд ўрнатди деса ҳам бўлади.\nБу Қозоғистондаги сайлов ёшига етганларнинг 55 фоизини ташкил қилади ва уларнинг истаги билан ҳисоблашиш кераклигини англатади.\nАввалроқ Назарбоевни расман Миллат раҳнамоси даражасига кўтарувчи қонун ўзгартиришларига "ахлоққа тўғри келмайди" дея имзо чекмаган бўлишига қарамасдан, қонун қабул қилинди.\nРеферендум ўтказилишини ҳам расман рад этишига қарамасдан, депутатлар Назарбоевнинг ветосини айланиб ўтишнинг йўлини топишди. Энди охирги қарорни мамлакат конституцион маҳкамаси бериши лозим.\nҚозоғистонлик блоггер Улан Шамшетга кўра, президентнинг мана шундай беқарорлиги бир кун келиб ўзига панд бериши мумкин. Блоггернинг айтишича, икки ҳафтанинг ичида беш миллион имзо тўпланганига ақл бовар қилмайди ва бир кун келиб бу жараёнда қаллобликлар бўлгани юзага чиқиши мумкин. Чунки ҳукумат таркибида Назарбоевнинг тахтдан кетиш пайтини пойлаб юрган кучлар йўқ эмас.\n"Соғлиқни сақлаш вазири Жақсилиқ Доскалиев коррупция учун эмас, балки айнан президентга қарши кампанияда иштирок этгани учун ҳибсга олинди деган қарашлар бор. Мисол учун олдин тез-тез телевидение орқали чиқиб турадиган "жануб клани" деб ишониладиган бош прокурор Қайрат Мами, Бош вазир ўринбосари Умирзақ Шукеевлар кўринмай қолди. Олдин улар ҳам матбуотда чиқиш қилиб туришарди. Менда савол туғилди, Доскалиевнинг ҳибсга олинишидан сўнг улар қаерга йўқ бўлиб қолишди", дейди блоггер Улан Шамшет.\nРеферендум ташаббуси янграши ортидан мухолифат партиялари ўз қаршиликликларини матбуот анжумани орқали билдириш билан чекланган бўлса, Қозоғистондаги ёшлар ташкилоти норозилик билдириб кўчаларга чиқди.\nЁшлар томонидан уюштирилган "Демократияни кўмиш" маросимида кўпчилик қатнашмаган бўлса ҳам ёшларнинг орасида Назарбоевга нисбатан фикрларини очиқ айта оладиган қатлам борлигини кўрсата олди.\nImage caption АҚШ ва ОХҲТнинг танқидлари Қозоғистонда жиддий қабул қилинмаяпти\n"Бизнинг ташкилотга аъзо етарли талабалар бор. Биз на Миллий Хафвсизлик Қўмитасидан, на полиция ё на прокуратурадан қўрқамиз. Чунки демократияни ҳимоя қилишни истаймиз. Ўзимизнинг норозилик акциямизни ўтказишимиз мумкин," - дейди талабаларнинг мустақил касаба уюшмаси аъзоси Ринат Қибраев.\nСиёсий фаол бўлган қозоғистонликларнинг орасида референдумни қўллаб-қўлловчилар билан бирга унга қарши бўлган қатлам ҳам бор.\n"Ўтказилаётган референдум халққа жони ачимайдиган бойларнинг бойлигини ҳимоя қилиш дегани. Референдум пулдорларнинг айтгани билан бўлаяпти. Бизда конституция ўйинчоқ бўлиб қолган," - дейди олма-оталик Мерегул Иримқулова.\nБаъзи таҳлилчилар Назарбоевнинг қудратда қолиши унинг атрофдаги амалдорлар учун ҳам қулай эканини айтишади.\nУларга кўра, йиллар давомида шаклланган ҳокимиятдаги ўринлар Назарбоевнинг кетиши билан чайқалиши ва кўпчилик янги ҳукумат юзага келаётганда ўз ўрнидан ажралиб қолиши мумкин.\nПрезидент ваколатларини узайтириш учун референдум ўтказиш ғоясига биринчи бўлиб Қозоғистоннинг яқин ҳамкорларидан АҚШ қарши чиқди.\nҚўшма штатларнинг Қозоғистондаги элчихонаси бундай амалиётлар демократияга тўғри келмаслигини таъкидлади.\nЎтган йили Қозоғистон раислиги остида бўлган Оврўпода Хавфсизлик ва Ҳамкорлик Ташкилоти ҳам ўз норозилигини билдирди.\n"Президенти ваколатларини 2020 йилгача референдум орқали чўзиш Қозоғистоннинг халқаро жамоатчилик олдида олган мажбуриятларига тўғри келмайди ва фуқароларнинг сайлаш ҳуқуқини чеклаб қўяди," - дейилади ташкилот директори Янез Ленарчич номидан ёзилган мурожаатда.\nҚозоғистонлик таниқли таҳлилчи Дўсим Сатпаев ғарб билдираётган муносабатларни Қозоғистон сиёсатчилари аввалдан кутганини айтади.\n"Биринчидан, ғарб томонидан янграётган танқидлар кескин бўлмай қолди. Иккинчидан, ушбу танқидларни Қозоғистонда жиддий қабул қилмай қўйишди. Боз устига ушбу мурожаатларнинг ўзида қарши аргументлар ҳам келтирилмоқда. Референдум Қозоғистоннинг ички иши ва у халқнинг иродаси ҳисобланади каби қарашлар ҳам айтилаяпти. Расмий Остона юзаки танқидларга қарамасдан кўпгина давлатлар Қозоғистонга ҳамкор сифатида қарашини англаб етди," - дейди Дўсим Сатпаев.\nТаҳлилчига кўра, одамларнинг сиёсий бепарволигига халқ томонидан Назарбоевга муқобил номзод дея кўриладиган инсоннинг йўқлиги билан изоҳлаш мумкин.\n"Йигирма йил давомида сиёсат Қозоғистонда президентга муқобил шахс учун имкон қолдирмайдиган даражада шаклланди," - дейди у.


Ўзбекистонда коронавирус қайд этилганлар сони 32 минг кишидан ошди — Sof.uz\n12.08 10:04 255 Ўзбекистон\n2020 йил 12 август соат 10:00 ҳолатига кўра, Ўзбекистонда коронавирус инфекцияси қайд этилганлар сони 32 215 (+232) нафарни ташкил этмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nАйни пайтда юртимизда 24 090 нафар коронавирус инфекциясига чалинган фуқаролар (75 фоиз) соғайган.\nҲозирда мамлакатимизда 7 917 нафар беморга шифокорларимиз томонидан белгиланган стандартлар бўйича даво чоралари кўрилмоқда. Улардан 1308 нафари оғир, 428 нафари эса ўта оғир аҳволда.\n26.09 11:31 1786\n25.09 16:24 1564\nКеча, 18:26 170\nКеча, 17:31 768 Жаҳон\nКеча, 12:19 230


Ханси Флик нега “Бавария”дан кетгани ҳақида гапирди | Qalampir.uz\nХанси Флик нега “Бавария”дан кетгани ҳақида гапирди\nСпорт\t22 Август 16:29 1844\nГерманиялик футбол мутахассиси, “Бавария” клуби собиқ бош мураббийи Ханси Флик Мюнхен клубини нега тарк этгани борасида маълумот берди. Унинг айтишича, бунга Йоахим Лёв асосий сабабчи бўлган.\n“Мен “Бавария”да 1 мавсум ишладим, бу муддат ичида клуб миқёсидаги деярли барча совринларни қўлга киритишга муваффақ бўлдим. Клубни бир йил ичида тарк этганимга асосий сабаб Йоахим Лёв эди. “Бавария”дан кетаётганимда Лёв ҳали Германия терма жамоасида ишлар эди. Мен унинг кетишини истамас эдим.\nБироқ бундай бўлмади, у бўшаши арафасида мен билан боғланиб, 2022 йилги Жаҳон чемпионатига қадар яхши жамоа тузишимни илтимос қилди ва ўз даври якунига етганини айтиб ўтди. Мен эса гранд клублардан 2 бор таклиф олгандим, бироқ Германия терма жамоасини бошқариш имконияти умр бўйи бир марта берилишини инобатга олган ҳолда шу қарорга келдим. Ушбу қароримдан ҳеч ҳам афсусланмайман”, дейди Флик.\nМаълумот учун, Ханси Флик 2006-17 йиллар давомида Германия терма жамоасида бош мураббий ёрдамчиси ҳамда спорт директори лавозимларида ишлаган. Бу муддат ичида “Немис машинаси” Жаҳон чемпионатида ғолиб чиққан.\nЭслатиб ўтамиз, мутахассис 2019-2021 йиллар давомида “Бавария”ни бошқарган ва бу муддат ичида Германия кубоги ва Суперкубоги, Европа Чемпионлар Лигаси, UEFA суперкубоги, Клублар ўртасидаги ЖЧ ҳамда 2 бора Бундеслигада ғолиб чиққан.\nГермания ЕЧЛ Бавария Бундеслига ЖЧ Ханси Флик Йоахим Лёв\n25 Сентябрь 20:55 40291\n25 Сентябрь 09:33 30089\n25 Сентябрь 16:47 28597\n26 Сентябрь 18:14 28336\n27 Сентябрь 14:01 26827


Биринчи лига, “Шарқ” минтақаси. Апрель ойининг энг яхши футболчиси – Исроил Турсунов! / CHAMPIONAT.asia\nБиринчи лига, “Шарқ” минтақаси. Апрель ойининг энг яхши футболчиси – Исроил Турсунов!\nХабарингиз бўлса керак, ўтган ҳафта апрель ойининг энг яхши мураббийларини эълон қилгандик. “СА” талқинига кўра, энди навбат футболчиларга етиб келди.\n“Шарқ” минтақасида ортда қолган ой давомида ўзини кўрсатган энг яхши уч футболчини танлаб олдик. Унга кўра 1-ўринга Исроил Турсуновни қўйдик. Айни дамда “шарқ” минтақасида тўпурарлар рўйхатини бошқариб бораётган ҳужумчи апрель ойида жамоасининг бир неча бор муваффақият қозонишига катта ҳисса қўшгани билан эътиборимизни тортди. 28 ёшли ҳужумчи апрель ойида бўлиб ўтган 6 учрашувда жами 6та гол уришга эришди. Аҳамиятлиси Турсунов “Истиқлол”нинг сафарда “Косонсой” ва “Чуст-Пахтакор”га қарши ўтказган ўйинларида иккитадан гол уриб жамоасига уч очко келтирди. Мана шу омиллар ҳам унинг апрель ойида энг яхши футболчи бўлишига хизмат қилди!\n2-ўринга, Исломбек Исоқжоновни қўйдик. Истеъдодли ҳужумчи мана иккинчи йилдирки биринчи лигада тўпурарлик маҳоратини намойиш этиб келмоқда. Ўтган мавсум Бухоронинг “Спартак” жамоасида ўйнаган Исоқжонов жорий мавсумни Уйчининг “Хотира-79” жамоасида ўтказмоқда. Тўрақўрғонлик футболчи ортда қолган апрель ойида “Хотира-79”га бир неча бор фойдали голларни уришга эришди. Хусусан у кетма-кет учта ўйинда рақиблар дарвозасини ишғол этиби, мухлислар эътиборини тортди. Умумий голлари сони 5тани ташкил этди.\n3-ўринни Абдураззоқ Жўраев банд этди. “Косонсой” футболчиси ҳам апрель ойида ўзининг тўпурарлик маҳорати билан кўпчиликни назарига тушди. Фаолияти давомида олий лига вакили “Бухоро” ва “Навбаҳор” каби жамоаларда ўйнаган Жўраев жорий мавсумни биринчи лигада ўтказмоқда. Шу боисан ҳам унга бу лигада гол уриш осон кечаётган бўлиши мумкин. Ҳар холда тажрибаси юқори. 26 ёшли футболчи чемпионатнинг илк ўйинида учта гол уриб жамоасига ғалаба келтирди. Кейинги ўйинда ҳам Абдураззоқ гол ури аммо бу учрашувда “Косонсой” мағлуб бўлди.\nКўриб турганингиздек апрель ойининг энг яхшиларини аниқлашда асосан футболчиларнинг урган голларига эътибор қаратдик. Нега энди, дарвозабон, ҳимоячи ёки ярим ҳимоячиларни энг яхши деб топилмади деган савол туғилиши табиий. Бунинг жавоби шундаки турнинг ҳар бир баҳсини ҳам ўзимиз бевосита кузатиш имкониятига эга эмасмиз.\n“Шарқ” минтақасида. Апрель ойининг энг яхши футболчиси!\n1. Исроил Турсунов – “Истиқлол”\n2. Исломбек Исоқжонов – “Хотира-79”\n3. Абдураззоқ Жўраев – “Косонсой”


Мақолалар access_time29-ноябрь 2018, 16:29\nРасулуллоҳ соллаллоҳу алайҳи васаллам намоздан сўнг дуо қилар ва буни…\nМақолалар access_time8-май 2019, 17:41\nИмом Термизий Зайд ибн Холид Жуҳанийдан ривоят қиладилар: «Расулуллоҳ…\naccess_time20-май 2019, 12:48 visibility2587\n1. “Уф” деманг... Аллоҳ таоло ота-онага “Уф” дейишдан қайтарган: «Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй, инсон!) Агар уларнинг бири ёки ҳар иккиси ҳузурингда кексалик ёшига етсалар, уларга «уф!..» дема ва уларни жеркима! Уларга (доимо) ёқимли сўз айт!» (Исро сураси, 23-оят).\nАтрофни кузатадиган бўлсак, қандайдир мусибат ва фалокат қашисида ўзимизни беихтиёр “Агар” сўзига тўқнаш келамиз. “Агар мен бу ерга келмаганимда фалокат юз бермасди”, “агар мен уни уйдан чиқармаганимда шу мусибат содир бўлмасди” деб айтиш ўрнига “Аллоҳ таоло тақдирга ёзгани бўлади”, деб айтиш дуруст бўлади. “Агар” деган сўзни қўллашда эҳтиёткор бўлмасак, Аллоҳнинг тақдирига рози бўлмаслик ҳиссини пайдо қилган бўламиз. Ва унутмаслигимиз керакки, неки содир бўлса, “агар”сиздир. Чунки Аллоҳ хоҳлагани бўлади!


“Боболаримиз қурганини таъмирлаб, оталаримиз бунёд этганларини эса бузамиз” | Коммерсант.Уз\nПойтахтнинг замонавий қиёфаси, Tashkent City, алюкобонд ва шаҳарсозликнинг асосий тамойиллари ҳақида Александр Куранов – 40 йиллик тажрибага эга меъмор, “Шарқ”, “Илҳом” театри ва “Пойтахт” бизнес-маркази бинолари ҳаммуаллифи билан суҳбатлашдик.\nАвтор: Екатерина Запитецкая. Фото: Ксения По 636 марта кўрилган 1 07.12.2017 Интервью\nАлександр Куранов – тахминан 700 та меъморчилик ва дизайнерлик лойиҳалари муаллифи, “САД” архитектура ва дизайн студияси асосчиси ва раҳбари, кўп сонли республика ва халқаро танловлар (Озарбойжон, Япония, Франция, АҚШ) совриндори, 40 йиллик стажга ва Тошкент Архитектура-қурилиш институтида 10 йиллик ўқитувчилик тажрибасига эга меъмордир. Унинг лойиҳалари асосида Россия, Украина, Туркия, Испания ва бошқа мамлакатларда иморатлар барпо этилган.\n– Ўзбекистонда кейинги 10 йилдаги қайси архитектура лойиҳаларини муваффақиятли санайсиз?\n– Бу давр ичида кўплаб эътиборга лойиқ лойиҳалар амалга оширилди, дея олмайман. Шундай эса-да, 5–10 йил юртимизда бўлмай, кейин келганлар шаҳарни танимай қолади. Бунда гап янги бинолардагина эмас, балки яшаш муҳитига бўлган тўғри муносабатда –ободонлаштиришда, йўлларда, гулзорлар ва кўкаламзорларда ҳамдир.\nЎзбекистон – ёш республика, биз архитектура жиҳатидан ҳам ривожланиш босқичидамиз. Архитектура – йирик инвестициялар билан боғлиқ қимматбаҳо йўналиш. Амалда кейинги 10 йилда инвесторлар барча пулларини янги турар жой қурилишига тикдилар. Бу муддат ичида халқ орасида “банк уйлари” деб аталувчи кўпқаватли бинолар кўплаб барпо этилди.\nБир қизиқ тенденцияга эътиборинизни қаратмоқчиман: олдинлари турар жой бир хил бўлиб, жамоат бинолари бир-биридан яққол фарқ қиларди. Бугун бунинг бутунлай аксини кўрамиз: турар жойлар турфа хил, ёрқин ранглар ва янги материаллар билан бойиган, жамоат бинолари эса, бир хил услубга эга.\nЎзбекистон Айкидо федерацияси биносининг лойиҳаси\n– Tashkent City лойиҳаси ҳақида қандай фикрдасиз?\n– Бу лойиҳани яратишда чет эллик меъморлар шаҳарсозликдаги вазиятни ҳисобга олмаганлар. Ачинарлиси шундаки, лойиҳани ишлаб чиқишда, маслаҳатчи сифатида бўлса ҳам, етакчи ўзбек меъморлари таклиф этилмади. Катта мажмуани қуришда унинг бутун шаҳар архитектураси, меъморий мерос билан уйғунлашувига эътибор бериш зарур. Боболаримиз меъморий ёдгорликларини таъмирлаймиз-у, оталаримизникини бузиб ташлаймиз… Бу – халқимизга ёт одат. Бутун ҳудуд периметри бўйлаб 50 метрли яшил тамбур зонасини ташкил этиб, оталаримиз қурган қизиқарли объектларни сақлаб қолиш оптимал ечим бўларди.\nБу лойиҳани концепция сифатида қабул қилиш мумкин, лекин менга материал хом кўринади. Услубий жиҳатдан архитектура манзилсиз – бу фирманинг фасад композициялари Норвегияда ҳам, Сомалида ҳам қўлланилган. Архитектурада эса, манзиллилик бўлиши лозим. Тасаввур қилинг, кўзингизни боғлашади ва янги бино олдига олиб боришади. Кўзингизни ечишганда, сиз: “Бу Шарқ. Менимча, Тошкент”,- дея олишингиз керак. Янги мажмуани кўрган шаҳар аҳолиси ёки меҳмони шундай дея оладими?\nОдатда одамлар тўртта мақсад учун саёҳатга чиқадилар: меъморчилик, ноёб табиат ҳодисалари, шопинг ва маданий экскурсиялар. Меъморчилик доим биринчи ўринда бўлади. Бухоро ёки Хива бўйлаб сайёҳлар ҳафталаб сайр қилишга розилар. Агар Тошкентда улар ўз Ватанларида ҳам кўришлари мумкин бўлган иморатлар қурилса, улар Тошкентда узоқ ушланиб турмайдилар, бу эса сайёҳлик нуқтаи назаридан бефойдадир. Шарқ маданиятини бўрттириб турувчи бинолар қуриш керак. Шарқ жазирама ва шовқиндан панада бўлишни ёқтиради, Шарқ – бу арклар эмас, балки ҳовли, дарахтлар ва унчалик катта бўлмаган уйлардир.\nАрхитектура жамоатчилигининг фикри шундай – жонажон Тошкентимиз бундан яхшироқ лойиҳага муносиб.\n– Шаҳар – гўзал, бинолар сифатли бўлиши учун тизим қандай ишлаши керак?\n– Меъмор обрўсини ошириш жуда муҳим. Бизлар билан мутахассис сифатида фикрлашмай қўйишди. Бу нафақат лойиҳалаштириш соҳасига, балки ҳуқуқий жиҳатга ҳам тегишли. Олдимга Франциядан талабалар келишганда 2000 йилда чиқарилган китобларни кўрсатдим: тоза, оппоқ уйлар, фасадлар. Ҳозирчи? Кроватдан олинган тўрлар ва балконларга илиб қўйилган велосипедлар, ёндош ерларни қўшиб олиб, ўзига ёққанидек кўринишда қуриб олиш кўпайиб кетди. Бу меъмор сўзи кучга эмаслигини кўрсатади.\nМеъмор билан келишмаган ҳолда фасадни ўзгартиришни қонун йўли билан тақиқлаш керак. Ахир, мана шундай ўзбошимчаликлар оқибатида қанчалаб қулаб тушиш, портлаш, ёнғинлар рўй бергани ёдимда. Ахир сиз жарроҳга операцияни қандай ўтказиш кераклигини ўргатмайсизку. У – мутахассис. Архитектурага келганда, ҳамма “ақлли”. Интернет юзага келгач, инсон юзаки билимлар эшиги очилди ва вазият янада мураккаблашди. Шу сабабли ўз ишининг устаси бўлган мутахассис обрўсини кўтариш керак.\nШаҳар-тўғон, концептуал лойиҳа\n– Жўшқин бунёдкорлик ишлари кечаётган Тошкентда алюкобонд жуда машҳур. Бу тенденцияга қандай муносабатдасиз?\n– Ушбу материални асоссиз танқид қиладилар. Пардозлашда уни қўллаш орқали қисқа муддатда юқори сифатга эришиш мумкин. Бу материал заводда тайёр ҳолга келтирилади, шу сабабли унинг сифатига инсон омили таъсири истисно этилади. Қўшимча вақт талаб қилувчи ҳўл жараёнлар (штукатуркалаш, бўяш ва ҳ.к. – муаллиф изоҳи)га ҳам эҳтиёж қолмайди. Қурилишда, масалан, саноат объектларини барпо этишда тезлик – муҳим омил.\nАлюкобонддан фойдаланишга яхши мисоллар бор. Ёнғин хавфсизлиги Бош бошқармасининг эски, жонсиз биноси алюкобонд туфайли бутунлай ўзгача кўриниш олди.\nЯнги материалларга ҳадеб танқидий ёндашавермаслик керак. Уларни яратиш устида олимлар, иқтисодчилар кўп меҳнат қиладилар, шундан кейингина у қурувчилар қўлига келиб тушади. Архитектура учун энг муҳими – функционаллик эканлигини ўқувчиларимга такрорлашдан толмайман. Иккинчи ўринда – ишончлилик. Шундан кейингина эстетика жиҳатини кўриш мумкин. Албатта, ёппасига қўллаш ярамайди – алюкобондни, масалан, маданият муассасалари, жамоат бинолари ва турар жойлар қуришда ишлатиб бўлмайди.\nТурар жой лойиҳаси\n– Архитектура институти битирувчилари меҳнат фаолиятини қаерда бошлагани маъқул?\n– Давлат лойиҳа ташкилотида, чунки у ерда тўғри шаклланган лойиҳалаштириш жараёнларини, норматив ҳужжатларга катта эътибор берилишини кўради, 30–40 йиллик тажрибага эга мутахассислар билан бирга бўлади.\n– Ёш иқтидорли мутахассислар йирик ва муҳим лойиҳаларга қўшила олиши учун қандай йўл тутиш лозим?\n– Тендерлар ва танловлар тизимини қайта тиклаш керак. Бугунги кунда буюртмачи озроқ пулга тезда натижа тақдим этишга интилувчи ёшлар ишлайдиган фирмаларни излайди. Бу баъзида ачинарли оқибатларга олиб келади.\nТанлов ўтказиш унчалик қимматга тушмайди, бироқ танлаш имконияти туғилади. Кўп ҳолларда буюртмачининг ўзи нимани истаётганлигини билмайди. Унда режа бор, холос: айтайликлик, болалар театрини қуриш. Лекин у қандай кўринишда бўлади – тасаввур ҳам қилмайди. Архитектор битта, иккита, олинг, учта вариант таклиф этади. Танловда эса, ўнлаб вариантлар ҳавола этилади. Масалан, Ўзбекистон Архитекторлар уюшмаси раёсати ташкил этган танловда 30 та лойиҳа қатнашганди.\nЎзбекистон Архитекторлар уюшмаси биносининг лойиҳаси, танлов совриндори\n– Нимадан илҳомланасиз?\n– Мени бутун иш жараёни илҳомлантиради. Илк сонияларидан хаёлимда бўлажак лойиҳани чиза бошлайман. Баъзида шунчалик берилиб кетаманки, ишдан уйга қандай етиб олганимни билмай қоламан. Ўз ишимдан асло толиқмайман.\nАкварелда чизаман, мой-бўёқ, графика, фотографлик қўлимдан келади, шеърлар ёзаман. Вакуумни жиним суймайди. Инсон ўзини турли соҳаларда намоён эта олиши мумкин. Ҳар куни бугун нима фойдали иш қилганинг ва Ер сайёрасида сендан қандай из қолиши ҳақидаги саволга жавоб бера олиш муҳим. Тўртликми, қайдларми, фото ёки бирор сурат бўладими – фарқи йўқ. Ҳаёт тушкунликка тушиб, аламзада бўлиш учун берилмаган. Доим ҳаракатда бўлиш керак.\nХоббига эга бўлиш керак. Агар инсон эртага кераксизга айланиши мумкин бўлган биргина ҳунарга эга бўлса, ачинарли оқибатларга олиб келади. Бир неча соҳаларда талабгир бўлиш зарур.\n– Ўзбекистонлик мутахассислар қачондир Прицкер мукофотини олишларига ишонасизми?\n–Бу жуда фахрли ва аҳамиятли мукофот. Менинг севимли китобим бор – “Словесные конструкции. 35 великих архитекторов мира” деб аталади. Унда келтирилган барча архитекторлар ушбу мукофотга сазовор бўлишган. Бу – тушунганлар учун архитектурадир.\nЎзбекистон архитекторлари аввалгига қараганда кўпроқ эркинликка эга бўлаётганлари кишини қувонтиради. Бу ёш мутахассисларга ўзларини янги йўналишларда синаб кўриш учун қулай заминдир. Уларга бугун ахборот макони очилган, улар янгиликларни ўрганиб, ўзлаштиришлари мумкин. Бироқ сифатли базавий билимларни эгаллашнинг аҳамияти алоҳида. Шу сабабли ҳаётимнинг бир даврида мен учун ўз лойиҳаларимни ҳаётга татбиқ этишгина эмас, балки ёш мутахассисларга таълим бериш ҳам муҳимлигини тушундим.\nЎзбекистонда истиқболли меъморлар кўп ва мен келажакда Прицкер мукофотини олишимизга ишонаман.\nМатериалда “САД” архитектура ва дизайн студияси лойиҳаларидан фойдаланилди.


Ҳамал кирди—амал кирди\nНаврўз туркий халқларнинг миллий маросимларидан ҳисоб¬ланиб, унинг байрам сифатида нишонланиши қадим замонларга бориб тақалади. "Авес¬то" ва Фирдавсийнинг "Шоҳнома"сида ёки қадимий манбаларда унинг пайдо бўлиши шоҳ Жамшид номи билан боғланган. Ривоятларга қараганда, етти юз йил ҳукмронлик қилган бу подшоҳ кўп яхши амалларни бажаради ва инсоннинг яшаши учун зарур бўлган жамики ишларга ривож беради. Сўнгра тахт ясаб, унда осмонга кўтарилади ва ўша кундан Наврўз байрами нишонлана бошлайди. Алишер Навоий ҳазратлари ҳам "Ҳар кунинг қадр ўлубон, ҳар кунинг ўлсин Наврўз"деб бу кунни алоҳида ёд этганлар.\nНаврўз байрами бой анъана сифатида эъзозланса, унинг шоҳ тао¬ми—сумалак муқаддас неъмат дея эътироф этилади. Шифобахш кўклам таоми сифатида севиб тановул қилинади.\nРивоят қилинишича, пайғамбаримиз Муҳаммад(с.а.в.)га мана шундай навбаҳор кунларидан бирида сумалакка ўхшаш кўкатлардан тайёрланган таомдан олиб келиб берганларида ундан еб кўриб, унга лаззатли баҳор таоми деб таъриф берган эканлар.\nҲижрий-шамсий тақвим бўйича бу йил 21 мартдан 1396 йил киради.Бу тақвим бўйича қуёшнинг биринчи буржга ва ойнинг ўн икки бурждан бири — ҳамалга кириши билан Нав¬рўз янги кун, у билан бирга эса янги йил кириб келади. Ҳижрий-қамарий тақвим пайғамбаримиз Муҳаммад алай¬ҳиссаломнинг Маккадан Мадинага ҳижрат қилишлари (кўчиш)дан ҳисоблана бошланган 622 йилнинг 16 июлидан амалга киритилган сана номидир. Ҳижрий йил ой ва қуёш кунлари асосида олиб борилишига қараб ҳижрий-қамарий ва ҳижрий-шамсий деб юритилади. Ҳижрий қамарий йил 354 кеча-кундуз бўлгани учун йилига 11 кундан орқада қолиб, ҳар 33 йилда ҳижрий-шамсий санадан бир йил кам бўлади. 22 мартдан ҳамал кириб келади. У келиши билан баҳор нафасидан борлиқ танасига қайта жон киради. 5000 йиллик тарихга эга бу байрам инсон ички олами ва унинг табиат билан уй¬ғунлиги рамзидир. Маълумки, Наврўзда кун билан тун баробар бўлади. Деҳқонлар экин экишни, ерга уруғ қадашни, умуман, зироат юмушларини бошлаб юборишади.\nНаврўз ҳақидаги фикрлар, афсона-асотирлар турлича бўлишига қарамай, бунёдкорлик, эзгулик, яшариш ва яратиш каби умумбашарий муштарак ғоялар уларни боғлаб туради. Зотан, Наврўз бутун инсоният учун уйғониш ва янгиланиш айёмидир.\nБаҳор айёми, кўклам қувончи билан йўғрилган нафосат байрами барчамизга муборак бўлсин!\nЖонмуҳаммад ГУЛОВ, Бухоро шаҳридаги "Пиридастгир" масжиди имом-хатиби.


16 январ 2021, Тошкент вақти: 23:28\nГенерал-лейтенант Ботир Парпиев 14 йил Солиқ қўмитасининг раиси бўлиб ишлаган.\nАндижон шаҳар ички ишлар бўлими бошлиғи, полковник Шуҳрат Парпиев 27 май куни кечқурун ишдан олинди. Шу куни, Бухоро вилоят ички ишлар бошқармаси бошлиғи ўринбосари, полковник Анвар Парпиев ҳам лавозимидан озод қилинган.\nБу ҳақда Озодликка Андижон ва Бухоро вилояти ички ишлар тизимида ишлайдиган милиция ходимлари хабар қилди.\nШуҳрат Парпиевнинг ишдан бўшатилгани тўғрисидаги хабарнинг ҳозирча расмий тасдиғи йўқ. Шуҳрат ва Анвар Парпиевларнинг ишдан олинганини ички ишлар бошқармаси мулозимлари томонидан тасдиқланди.\nБу икки мулозим яқинда Солиқ қўмитаси раҳбарлигидан кетган Ўзбекистон Солиқ қўмитасининг собиқ раиси Ботир Парпиевнинг жиянларидир.\nБотир Парпиев эса Ўзбекистон Миллий хавфсизлик хизматига 1995 йилдан 23 давомида раислик қилган Рустам Иноятовнинг қудасидир.\nОзодликнинг ички ишлар бошқармаларида ишлайдиган манбалари Парпиевларнинг хавфсизлик ва бошқа давлат бошқарув органларида турли лавозимларни эгаллаб келганлигини айтадилар.\nРасман тасдиқланмаган маълумотларга қараганда, генерал Парпиевнинг ИИВ да юқори лавозимларни эгаллаб келган жиянлари фаолияти устидан текширув бошланган. Ўзбекистон ички ишлар вазирлиги бу борадаги Озодлик сўровига жавоб бермади.\nАндижон шаҳар ички ишлар бўлими бошлиғи Шуҳрат Парпиев 27 май куни кечқурун вилоят ички ишлар бошқармасига чақиртирилиб, шошилинч тарзда ўз вазифасидан озод қилинган.\nБу ҳақда Озодликка хабар берган ички ишлар мулозимларидан бирининг айтишича, улар ҳам бошлиқнинг ишдан олиниши сабабини билмайди:\n“Биз ҳам ҳайрон қолдик. Кеча, шунақа гап бўлди. Сабабини айтишмаяпти. Бугундан Шуҳрат Парпиев ишга чиқмади”, деди мулозим.\nБу мулозим шу пайтгача берган хабарларнинг ҳаммаси ўз тасдиғини топган.\nБухоро вилоят ички ишлар бошқармаси бошлиғи ўринбосари бўлиб ишлаган Анвар Парпиев ҳам 27 май куни кечқурун ишдан олинган.\nБу ҳақда Озодликка исми сир қолишини сўраган милиция ходимларидан бири хабар қилди.\nБухоро вилоят ички ишлар бошқармасининг Озодлик суҳбатлашган икки мулозими Анвар Парпиевнинг ишдан олинганини бир-биридан мустақил равишда тасдиқлади.\n“Бугун Анвар Парпиев ишда йўқ. Эшитишимча, срочно Тошкентга чақиртирилибди. Қайси сабаб билан ишдан бўшатилгани ҳақида хабаримиз йўқ”, деди Бухоро вилояти ички ишлар бошқармаси мулозимларидан бири. Иккинчиси ҳам айнан шу гапни айтди.\nШуҳрат Парпиев Андижон шаҳар ИИБ бошлиғи лавозимига 2017 йил мартида тайинланган.\nАнвар Парпиев Бухоро вилоят ИИБ бошлиғининг биринчи ўринбосари лавозимига; 2017 йилнинг июнида тайинланган эди.\nПрезидент Каримов даврида қудратли генераллардан ҳисобланган Ботир Парпиев Ўзбекистон Солиқ қўмитасини 14 йил бошқарди ва жорий йилнинг 11 майида Президент Мирзиёев томонидан ўз вазифасидан бўшатилиб, Фуқароларнинг ўзини ўзи бошқариш органлари фаолиятини мувофиқлаштириш бўйича Республика Кенгаши раиси этиб тайинланган.\nАндижон вилоят ички ишлар бошқармасининг исми сир қолишини сўраган мулозими Озодликка берган маълумотларга қараганда, Шуҳрат ва Анвар Парпиевлар Ўзбекистон Солиқ қўмитасининг собиқ раиси Ботир Парпиев укаларининг ўғилларидир.\nАндижон вилоят ички ишлар бошқармасининг исми сир қолишини сўраган мулозими, шунингдек, Шуҳрат Парпиев ва унга яқин бўлган одамларнинг мол-мулкини "хатлаш бошланганини" қўшимча қилди.


Украинада чўчқа ёғли шоколад ва музқаймоқ оммалашмоқда\n02 июн 2020, Тошкент вақти: 17:14\nАгар ҳаётни шоколад қутисига ўхшатсак, айрим украиналик қандолатчилар қутидан ташқарида яхшироқ фикрлайди.\nУкраина ғарбидаги Львов шаҳрининг “Сало” ресторани сурланган чўчқа ёғидан тайёрланган славян салосини ҳар бир нарсага қўшиб берадиган емакхона сифатида ном қозонган. Ресторанда салоли суши ўрамалари, ҳатто қулоққа ғалати эшитилувчи салоли музқаймоқ ҳам тортилади, аммо мухбиримиз уни татиб кўришга журъат қилмади. Лекин ичига сало солинган мана бу шоколад қутилари чўчқа гўштидан ҳам яхши бизнес қилиш мумкинлигини исботлаб турибди.\nИчига сало солинган турли-туман шоколадлар. Олхўри ва ялпиз ҳидлилари бор.\nРестораннинг арт-директори Ольга Бабан ишлари юришиб кетган кунлари 300 қутигача салоли шоколад сотаётганини айтади.\n‒ Яқинда, адашмасам, Литвадан келган сайёҳларни меҳмон қилдик. Улар ўша куни 150 қути шоколад сотиб олди, ‒ деди у.\nСало Украинада худди Италия спагеттиси сингари тимсолга айланган. Украинларнинг салога ишқибозлиги ҳақида кўп латифалар тўқилган. Мана шулардан биттаси – украин талаба уйига хат ёзяпти: “Менга сало юборинг, салом, она!”\n“Шоколадли сало” – кўплаб украиналиклариннг ушбу сурланган ёғни хуш кўриши устидан кулишни ифодаловчи ибора. Иккита бир-бирига зид ноз-неъматни бирлаштириш ғоясининг ўзига яраша тарихи бор. 2000 йиллар бошида Украинанинг қандолатчилик компанияси 1 апрель – кулги кунида “шоколаддаги сало”ини ишлаб чиқара бошлаган эди. Лекин ёзилишича, у карамель билан унга қўшилган қайта ишланган ёғ аралашмасидан иборат эди.\nБабанга кўра, унинг ресторани тайёрлаётган маҳсулотда “ҳамма нарса табиий”, “рестораннинг ўзида тайёрланади, қутиларга жойланади ва сотилади. Украинанинг ҳеч қаерида бунақа нарсани топа олмайсиз”.\nСалоли шоколадлар қутиси. Қутига жойланган 15 дона ширинлик 100 гривнадан (4 доллар) сотилмоқда.\nЖурналист Amos Chapple шоколадлардан бирини қутисидан олгандан сўнг уни синдириш ва ичидаги оппоқ ипаксимон ёғни кўриш учун тишини тишига қаттиқ босишига тўғри келди. Бироқ ароқ ичгандан сўнг газак қилинадиган салодаги туз таъмини туяман деб чайнаб, ҳафсаласи пир бўлди. "Ёғли бўтқа чайналган лаб бўёғини эслатди менга", дейди журналист.\nМаҳаллий аҳоли салога ўралган сушини пиво билан тановул қилишни ёқтиради. Ресторанлар ҳафтасига 7 кун очиқ туради.\nБироқ татиб кўрган кўплаб кишилар ширинликни мақтаб, “Жуда хурсандмиз, сало билан шоколаддан тайёрланган ажойиб таом. Уни анчадан бери татиб кўришга интиқиб юрган эдик. Орзумиз ушалди”, деб ёзди.\n“Ажойиб манзил, ажойиб сало”, − деб ёзди бошқа бир киши.\nРесторан интерьери, унда сало мавзусидаги санъат акс этган.\nБабан нега сало бутун Украинани забт этаётганини фақат тахмин қилади: “Балки уни ота-боболаримиз истеъмол қилгани учундир. У – соғлом таом”, – деди у “Озодлик” радиоси мухбирига ва “камроқ миқдорда” истеъмол қилиш кераклигини ҳам қўшиб қўйди.


Перзент туўылғанда берилетуғын бир мәртелик напақа тайынлаўда МХОға мүрәжат етиў тәртиби » Zaman.uz\nПерзент туўылғанда берилетуғын бир мәртелик напақа тайынлаўда МХОға мүрәжат етиў тәртиби\nѲзбекстан Республикасы Министрлер Кабинетиниң 2020-жыл 23-май 327-санлы қарары тийкарында перзент туўылғанда берилетуғын бир мәртелик напақаны тайынлаў бойынша мәмлекетлик хызмет кѳрсетиўдиң ҳәкимшилик регламенти белгиленди. Бул регламент туўылған баланың ата-анасы яки олардың орнын басыўшы шахсларға (арза бериўшилерге) МХО орайы арқалы бала туўылғанда берилетуғын бир мәртелик напақа пулын тайынлаў ушын мүрәжат етиў бойынша мәмлекетлик хызметлерин кѳрсетиўдиң тәртибин белгилейди.\nМәмлекетлик хызмет орынлардағы Пенсия қоры (ўәкилликли орган) тәрепинен МХО арқалы ямаса бирден-бир интерактив мәмлекетлик хызметлер порталы (БИМХП) арқалы бала туўылған күннен баслап 6 ай мүддет ишинде мүрәжат еткен жағдайда кѳрсетиледи. Мәмлекетлик хызметлер орайы ҳәм ўәкилликли орган ортасындағы мекемелер аралық электрон мәлимлеме алмасыўы электрон санлы имзаны (ЭСИ) мәжбүрий тәртипте қолланыў арқалы электрон байланыс жәрдеминде әмелге асырылады.\nБунда арза бериўши МХОға келип мүрәжат етеди яки БИМХП арқалы дизимнен ѳтеди. МХО қәнигеси арза бериўшиниң атынан электрон тәризде сораўнама толтырады. Сораўнамаға зәрур мағлыўматлар киргизилгеннен соң арза бериўши оны ѳзиниң ЭСИси менен тастыйықлайды. Мәмлекетлик хызметлер кѳрсетилгени ушын арза бериўшиден жыйым ѳндирилмейди.\nСораўнамада қәте мағлыўматлардың кѳрсетилиўи,сораўнамаға қосымша етилиўи лазым болған ҳүжжетлердиң кемис болыўы мәмлекетлик хызмет кѳрсетиўди бийкарлаў ушын тийкар бола алады. Сораўнама МХО қәнигеси тәрепинен толтырылып, арза бериўшиниң ЭСИси менен тастыйықланғаннан соң барлық ҳүжжетлер 5 минут даўамында, БИМХП арқалы мүрәжат еткенде сол ўақыттың ѳзинде ўәкилликли органға электрон тәризинде жибериледи.\nЎәкилликли орган напақа пулын тайынлаған жағдайда напақаны қашан, қай жерден алыў мүмкин екенлиги ҳаққындағы мағлыўматты (ѳзи келип мүрәжат еткен жағдайда) МХОға ямаса (электрон түриде мүрәжат еткен жағдайда) арза бериўшиге БИМХП арқалы электрон тәризде жибериледи.\nМәмлекетлик хызметлер орайына мағлыўматнама келип түскеннен соң 5 минут ишинде оны арза бериўшиниң электрон мәнзилине жибереди ҳәм арза бериўшини бул ҳаққында хабардар етеди. МХО ҳәм ўәкилликли органлары ѳз искерлигин әмелге асырыўы нәтийжесинде алынған мағлыўматлардың сыр сақланыўын тәмийинлейди.\nМәмлекетлик хызметлер орайы қәнигеси\nМХА: Напақа пулын тайынлаў ушын 6 ай ишинде МХОларға мүрәжат етиўлери мүмкин


Танзаниядаги гиёҳванд моддалар ва унинг капитализм даромадига қўшган ҳиссаси - | Hizb-Uzbekiston.info\nHome›МАТБУОТ БАЁНОТИ›Танзаниядаги гиёҳванд моддалар ва унинг капитализм даромадига қўшган ҳиссаси\nАфтидан, гиёҳванд моддаларга қарши кураш қайта фаоллашаётган кўринади. Чунки яқинда Дорус-Салом вилояти комиссари бир неча нуфузли ва машҳур шахсларни қамоққа олиш тўғрисида буйруқ чиқарди. Айниқса, президент бу кураш кўлами ғоят кенг экани, юртнинг барча муассасаларигача чўзилиши ҳамда вилоят комиссарига гиёҳванд моддаларни кузатиш ва назорат остига олиш вазифасини топширгани тўғрисида баёнот берганидан сўнг кураш баттар кучайди.\nШу муносабат билан Ҳизб ут-Таҳрир-Танзания қуйидагиларни баён қилади:\n1 –Танзанияда гиёҳванд моддаларга қарши курашга оид гап-сўзлар ёлғондан бошқа нарса эмас. Чунки бугунги кунда дунёни бошқараётган капиталистик сиёсат фақат фойдага асосланган, яъни ҳар бир нарса фойда билан ўлчанади. Шунингдек, демократик тузумда сиёсат ҳам йирик олигархлар томонидан молиялаштирилади ва айни гиёҳванд моддалар савдосидан келадиган асосий улуш кўп ҳолларда шу олигархлар ҳамёнига тушади. Шунинг учун гиёҳванд моддаларга қарши кураш жиддийлигини йўқотган. Ҳукумат бу билан одамларни адаштиришни, ўзининг кўплаб муаммоларни ҳал этишдаги омадсизлигидан чалғитишни мақсад қилган бўлади. Масалан, яқинда бир неча нуфузли сиёсатчилар ўзларида гиёҳванд моддалар савдоси билан шуғулланувчиларнинг рўйхати борлигини хабар қилишган эди. Бироқ улар кенг салоҳиятга эга бўлишларига қарамай, уларнинг номларини очиқлашга юраклари дов бермади.\n2 –Демократик тузум ёвуз ва хатарли фикрлашни тарғиб қилади ва шахс эркинлиги, деган эътиборда ёвуз фикрли шахсларни улуғлайди. Зотан, мана шу шахс эркинлиги, ўз эркинлигидан фойдаланишнинг бир тури сифатида, кўпчиликни наркотик моддалардан тотиб-синаб кўришга тарғиб қилади. Яъни гиёҳванд моддалардан фойдаланишнинг эркин фикрлашга бевосита алоқаси бор, эркин фикрлаш эса демократия асосларидан биридир.\n3 –Хусусан, капиталистик сиёсат башариятнинг моддий жиҳатдан банкрот бўлишига олиб келди. Айни сиёсатдан қаттиқ азият чекиш билан унинг қурбони бўлишди. Улар ушбу сиёсатнинг шафқатсиз оқибатлари сабабли умидсизликка тушиб қоладилар. Натижада кўпчилиги охир бориб гиёҳвандликка ружу қўяди. Улар шу орқали руҳий изтиробларини тарқатмоқчи бўлади ёки вақтинчалик лаззатни хоҳлайди… Чунки капиталистларда оғир дамларда инсонга хотиржамлик берувчи руҳий ечим йўқ.\n4 –Демократик тузум иқтисодий даромадга тарғиб қилар экан, оммани сўзсиз-итоатли бўлишга, ўзлари ўрнак олаётган машҳур шахсларни улуғлашга ундайди. Бу машҳур шахслар орасида бангилари ҳам бор. Оқибатда ёшлар – таъсирланишга кўпроқ мойил бўлганлари сабабли – гиёҳвандлик жарлигига осонгина қулайдилар…\n5 –Илмоний йўналиш бўйича юрадиган ва қонун чиқаришни инсонга берадиган шу демократик тузум, гиёҳвандлик муаммосини ҳаргиз ҳал қилолмайди. Чунки у маст қилувчи моддаларга оид қонун чиқаришда, бирини тақиқлаб-бирига рухсат бериши жиҳатидан икки хил ўлчовда адашадиган тузум. Аслида эса, маст қилувчи моддаларнинг барча тури инсониятга ҳаром қилинган. Шундай экан, демократларда гиёҳванд моддаларга қарши курашда шижоат ва ахлоқ қаердан ҳам бўлсин. Ахир, улар бир томондан унинг айрим турларига рухсат беришадиган бўлса?!\nИслом ўзидаги кучли ақида ва аҳкомлар билан жамиятни гиёҳванд моддалардан ҳимоя қилиб, бундай иллатни илдизи билан қуритиб ташлайди. У буни маст қилувчи моддаларнинг барча турини тақиқлаш орқали амалга оширади. Бу эса, Пайғамбарлик минҳожи асосидаги рошид Халифалик давлати соясида хусусан, ғайримусулмонларнинг Ислом адолатини қадрлашлари учун бир фурсатдир. Зеро, Халифалик зудлик билан инсоннинг номуси, мулки, дини ва бошқа нарсаларини ҳимоя қилишга киришади.\nТанзаниядаги матбуот бўлими вакили\nТелефон: +255778 870609\nИслом ҳамкорлик ташкилоти Фаластинни сотиб, Қуддусдан воз кечмоқда\nЯмандаги сиёсий ва ҳарбий кураш фақат мустамлакачи АҚШ ва Британияга хизмат қилади


Сўровномаларга кўра Клинтон президентлик пойгасида етакчиликни ўзида сақлаб қолмоқда\n21:23 / 06.11.2016\nАҚШ президенти лавозимига номзод Хиллари Клинтон АҚШдаги президентлик пойгасида етакчилик қилишда давом этмоқда. У асосий рақиби Дональд Трампдан 3 фоизга олдинда бормоқда. Бундан Chief Research Officer компанияси ва Politico нашри ўтказган сўровнома натижалари дарак бермоқда.\nСўровномага кўра, Клинтон учун сўралганларнинг 45 фоизи, Трамп учун эса 42 фоизи овоз беришга тайёрликларини билдирганлар.\nШу билан бирга АҚШнинг иккита йирик партиясидан бўлмаган номзодларнинг қўллаб-қувватланиши улуши ҳам катта: Либертариан партия номзоди Гэри Жонсонни 8 фоиз, Яшиллар партияси номзоди Жилл Стайнни 4 фоиз сўралганлар қўллаб-қувватлаганлар.\nКлинтон анъанавий тарзда миллий озчилик вакиллари ва аёллар орасида етакчилик қилмоқда. Эркаклар орасида у Трампни бор-йўғи бир фоизга ортда қолдирмоқда.\n4-5 ноябрда ўтказилган ушбу сўровномада 1,5 мингга яқин сайловчи иштирок этди. Натижалар хатолиги 3 фоизни ташкил қилади.


Купер Туркманистонга қарши баҳс олдидан: «Ким кучлироқ эканлигини майдондаги ўйин кўрсатади» / Ўзбекистон янгиликлари, энг сўнгги хабарлар\nСПОРТ 0 Шархлар 861 кўрилди\nКупер Туркманистонга қарши баҳс олдидан: «Ким кучлироқ эканлигини майдондаги ўйин кўрсатади»\nБугун, 13 январь куни Ўзбекистон миллий терма жамоаси Осиё кубоги гуруҳ босқичининг иккинчи тури доирасида Туркманистон терма жамоасига қарши ўйин ўтказади. Мазкур учрашув олдидан матбуот анжумани ташкил қилинди. Унда терма жамоа мурабийи Эктор Купер ҳамда ҳимоячи Анзур Исмоилов иштирок этди.\nБугунги Ўзбекистон терма жамоаси ҳақида\nАнзур Исмоилов: Терма жамоада тажрибали футболчилар билан бирга ёш футболчилар ҳам бор. Ўзига хос баланс ўрнатилган. Бизнинг ортимиздан жуда кўплаб кучли футболчилар етишиб чиқмоқда. Умид қиламизки, улар билан ўз мақсадимизга етамиз.\nБугун Тошкентда Ўзбекистон миллий терма жамоаси Эронга қарши ўйнайди


Ўзбек брендини реклама қилаётган қозоқ жангчиси UFC 257 турнирида октагонга чиқади / Olamsport.com\nЎзбек брендини реклама қилаётган қозоқ жангчиси UFC 257 турнирида октагонга чиқади\nТеглар : Жалгас ЖумагуловUFC 257\n2021 йилнинг 23 январь куни Абу-Дабидаги "Жанглар ороли"да UFC 257 турнири бўлиб ўтади.\nОқшом доирасидаги жангларнинг бири қозоғистолик енгил вазн тоифаси вакили Жалгас Жумагулов иштирокида ўтказилади. Жалгас Амир Албазига қарши октагонга кўтарилади. Аслида бу жанг UFC on ESPN 18 турнирида ўтказилиши керак эди. Лекин Жумагуловнинг паспорти билан боғлиқ муаммо сабаб жанг кечроқ муддатга кўчирилган эди. АҚШ элчихонаси ўз вақтида қозоғистонлик жангчининг паспортини қайтармагани учун Жалгас Лас-Вегасга уча олмаганди.\nМаълумот учун, Ўзбекистон бренди - Buka либосларида кўриниш бераётган 32 ёшли Жумагулов шу йил июль ойида UFC`да омадсиз дебют қилган ва Раулиана Пэйвага имкониятни бой бериб қўйган эди. Унгача у FNG промоушенида 4 та ғалаба қайд этганди. Жалгас Тагир Уланбеков ва Али Багаутиновни мағлуб этиб, UFC`дагиларнинг эътиборини ўзига тортганди.\nUFC on ABC 2 турнирининг бонус соҳиблари маълум 0\nUFC Vegas 23 турнирининг марказий жанги тўлиқ давом этди + ФОТО 1\nUFC. Эртанги турнир олдидан face-to-face маросими ўтказилди + ВИДЕО 0


Европа лигаси. Финал фактлари\n19:33 / 24.05.2017\nЕвропа лигасининг финалидан ўрин олган учрашув бугун бўлиб ўтади. Унда «Аякс» «Манчестер Юнайтед»га қарши майдонга тушади. Tribuna.Uz икки жамоанинг тарихдаги финалларини ёдга олади.\nЎртада ЕЧЛ йўлланмаси. Тўлиқ превью\nБу «Аякс»нинг 15 марта еврокубоклар финалида иштирок этиши бўлади. Жамоа бунгача ўтказган 14 финалнинг 10тасида ғалаба қозонган, 4тасида мағлуб бўлган. Сўнгги марта ЕЧЛда 1995 йилдаги ғалаба («Милан» устидан 1:0) сўнгги евросоврин бўлиб қолаётган бўлса, 1996 йилдаги ЕЧЛ финалидаги «Ювентус»дан учралган мағлубият жамоанинг сўнгги финали бўлиб қолаётганди.\n«Юнайтед» еврокубоклар финалида 12 марта майдонга тушади. Олдинги 11 финалнинг 6тасида жамоа совринни қўлга киритган бўлса, 5тасида мағлубиятга учраган. Қизиқ томони жамоа сўнгги учта финалнинг барчасида мағлубиятга (2008 суперкубокда, «Зенит», 2009 ва 2011 йилларда «Барселона») учраган. Жамоанинг еврокубоклардаги сўнгги ғалабаси 2008 йилга тўғри келади. Ўшанда Фергюсон бошчилигидаги жамоа «Челси»ни пенальтилар сериясида мағлубиятга учратганди.\nАгар «Манчестер Юнайтед» Стокҳолмдаги финалда ғалаба қозонган тақдирда «Аякс», «Бавария», «Челси» ва «Ювентус» каби Европада шу кунга қадар ташкиллаштирилган учта мусобақада (ЕЧЛ/ЕЧК, Кубок эгалари кубоги, УЕФА кубоги/Европа Лигаси) ҳам ғалаба қозонган жамоага айланади.\nЭслатиб ўтамиз, финал учрашуви Тошкент вақти билан 23:45да бошланади.\nЕвропа лигаси Манчестер Юнайтед Аякс


07 May 11:35\n1. Ишсиз хотин-қизлар ва ёшларни тадбиркорлик, банк-молия соҳасидаги билимларини ошириш ҳамда доимий бандлигини таъминлаш;\n2. Боқувчиси бўлмаган ва ногирон хотин-қизларни тадбиркорликка жалб қилиш, уй хўжалигини ривожлантириш ва бандлигини таъминлашга кўмаклашиш;\n3. Эҳтиёжманд хотин-қизларни ижтимоий-маънавий ва иқтисодий қўллаб-қувватлаш;\n4. Уюшмаган ёшларни касб-ҳунар эгаллашга жалб қилиш, уларга ижтимоий-маънавий ва психологик кўмак кўрсатиш;\n5. Маҳаллалардаги эҳтиёжманд аҳоли, айниқса хотин-қизлар ва ёшларнинг хоҳиш ва истакларини ўрганиш ҳамда истеъдодларни қўллаб-қувватлаш;\n6. Меҳнат миграциясидан қайтган фуқароларга тизимли профилактик, бандлик ва бошқа шу каби соҳаларда ижтимоий хизматларни кўрсатиш;\n7. Низоли вазиятлар, оилавий-маиший зўравонлик, ўз жонига қасд қилиш ҳолатларини олдини олишда жамоатчиликнинг ролини юксалтириш;\n8. Нотинч ва ноқобил фарзандлари бўлган оилалар билан манзилли иш олиб бориш, барқарор маънавий муҳитни яратиш;\n9. Одам савдосини олдини олиш бўйича профилактик ишлар ва ундан жабр кўрганларга ижтимоий-психологик, иқтисодий ва маънавий кўмак кўрсатиш.\nTantanali tadbirda Oʼzbekiston Respublikasi Prezidenti Shavkat Mirziyoev ishtirok etib, xalqimizni bayram bilan tabrikladi. Tantanadan soʼng, Prezident Navroʼz saylida milliy madaniyat markazlari, folklor-etnografik jamoalar chiqishlarini kuzatdi.


Раҳмдиллик – инсон табиатидаги энг гўзал туйғу бўлиб, айнан мана шу туйғу орқали инсон ўзгаларнинг ғам-андуҳларини ҳис қилади, уни бартараф этишга ошиқади, хато ва камчиликларига ўкинади ва доимо тинчлик ва хотиржамлик бўлиши орзуси билан яшайди. Ер юзидаги барча мавжудот ва махлуқотларнинг ўзаро меҳрибон ва раҳмдилликлари Аллоҳ таолонинг уларга Ўз раҳматидан берган бир бўлагининг тажаллисидир.\nПайғамбаримиз соллаллоҳу алайҳи васаллам шундай марҳамат қилганлар:\n«Аллоҳ таоло Ўз раҳматини юз бўлак қилди ва ундан бир бўлагини ерга нозил қилди. Ана шу биргина бўлак туфайли махлуқотлар бир-бирига меҳр кўргазади, ҳатто ҳайвон ҳам боласини босиб олишдан қўрқиб, туёғини кўтаради» (Имом Бухорий ривояти).\nАллоҳ таолонинг гўзал исмларининг аксари раҳмат, карам, фазл ва афв маъноларидан келиб чиққан бўлиб, бу Парвардигоримизнинг башариятни мағфират қилиши улардан интиқом олиши ва ғазабланишидан кўра кўпроқ содир бўлишини англатади. Шунинг учун ҳам Аллоҳ таоло ҳадиси қудсийда: «Албатта, раҳматим ғазабимдан ғолибдир», деган бўлса (Имом Муслим ривояти),\nҚуръони каримда эса бандаларига: «Роббим!(Гуноҳларимизни) мағфират қил ва раҳм айла! Сен раҳм қилувчиларнинг яхшисидирсан», деб айтинг», деб таълим берган (Муъминун сураси, 118-оят).\nИслом дини таълимоти инсонларни нафақат одамзодга нисбатан, балки атрофимиздаги барча мавжудотларга ҳам бирдек меҳрибон бўлишга тарғиб қилади. Ҳатто жамият учун хавф туғдирадиган унсурларни бартараф этиш ҳам, зарарли ҳайвон ёки ҳашаротларни ўлдиришга изн берилиши ҳам қайсидир маънода инсоният учун қилинган меҳрибончиликнинг бир кўринишидир. Жарроҳ ҳам жароҳатни даволаш учун беморнинг танасига тиғ уради, аъзоларини кесади ва албатта, буни фақат беморни даволаш мақсадида, унга нисбатан раҳм-шафқат юзасидан қилади.\nИнсон шунчалик ожиз бандаки, гоҳида билиб ёки билмай гуноҳ ишга қўл уриб қўйганда тавба ва истиғфор билан бирга Аллоҳ таолонинг «Ғофурур Роҳийм» сифатидан умид қилади. Бу эса ҳар бир инсон Аллоҳнинг нақадар кечиримли ва марҳаматли Зот эканини эътироф этишини англатади. Пайғамбаримиз соллаллоҳу алайҳи васаллам ҳадисларининг бирида: «Аллоҳнинг хулқлари билан хулқланинглар», деб марҳамат қилганлар.\nАллоҳнинг марҳаматидан умидвор бўлган одам ўзгаларга ҳам марҳаматли бўлиши лозимдир. Мана шуни таъкидлаган ҳолда Расулуллоҳ соллаллоҳу алайҳи васаллам: «Одамларга раҳмли бўлмаган кимсаларга Аллоҳ ҳам раҳм қилмайди», деганлар (Имом Бухорий ривояти). Бошқа бир ҳадисда эса: «Кимки жаннатда ўзи учун бинолар қурилишини, даражалари кўтарилишини ҳоҳласа, зулм қилганни авф этсин, бермаганга берсин ва орани узганга силаи раҳм қилсин», деганлар (Имом Ҳоким ривояти).\nЮқоридагилардан хулоса қиладиган бўлсак, ўзгаларга раҳмдил ва мурувватли бўлиш энг улуғ фазилатлардан бўлиб, ҳар бир инсон ўзида мазкур фазилатни зиёда бўлишига ҳаракат қилмоғи лозим. Зеро, раҳмдиллик туйғуси қонимизга шунчалик сингиб кетганки, ўзаро меҳр-оқибат, катталарга ҳурмат, кичикларга иззат ҳамда кечиримли бўлиш ҳисси ҳалқимизга хос фазилатга айланган.\nШунинг ифодаси ўлароқ, ҳар йили Конституция байрами ёки истиқлол байрами арафасида Юртбошимиз томонидан авф эълон қилинади. Бу йил ҳам Ўзбекистон Республикаси Конституцияси қабул қилинган кун муносабати билан Ўзбекистон Республикаси Президентининг тақдимномасига биноан, инсонпарварлик тамойилларига амал қилган ҳолда, турли жиноятлар билан жазо муддатини ўтаётган маҳкумларни авф қилиш ҳақида қарор эълон қилиниб, уларга қилган хатоларини бундан кейинги ҳаётларида Ватанга, халққа хизмат қилиб оқлаш учун имконият берилди. Бундай оталарча ғамхўрликнинг асли ҳам юқорда айтилган раҳмдиллик, меҳр-мурувват фазилатларига бориб тақалади.\nМеҳрибонлик, раҳмдиллик Аллоҳ таолонинг сифатидир, Роббимизнинг пайғамбарларига ато этилган фазилатдир, хусусан, охир замон пайғамбари ҳазрати Муҳаммад соллаллоҳу алайҳи васалламга хос бўлган энг улуғ хислатлардандир. Аллоҳ таоло бу ҳақиқатни Қуръони каримда кўп марта таъкидлаган: «Батаҳқиқ, сизларга ўзингиздан бўлган, машаққат чекишингиз унинг учун оғир бўлган, сизни ардоқловчи, мўминларга мушфиқ, меҳрибон Расул келди», «Сени оламларга фақат раҳмат қилиб юбордик» (Тавба сураси, 128-оят; Анбиё сураси, 107-оят).\nАллоҳ таоло бу неъматни Ўзининг суйган бандаларигагина беради. Шунинг учун Расулуллоҳ соллаллоҳу алайҳи васаллам «Аллоҳ раҳмли бандаларигагина раҳм қилади», деганлар».\nШундай экан, ҳар биримиз ўз аҳлимизга, атрофимиздагиларга, бутун инсониятга раҳмдил, меҳрибон бўлишимиз лозим. Бу дунёнинг ўткинчи матоҳлари учун ҳеч нарсадан тап тортмай, қон тўкаётган, юртларни вайрон қилиб, харобага айлантираётганлар кўпайиб қолган ҳозирги кунда динимизнинг раҳмдиллик, меҳр-мурувват ҳақидаги илоҳий кўрсатмалари айниқса долзарб аҳамият касб этмоқда. Бинобарин, яхши ниятлар билан ўстираётган фарзандларимизни, ёш авлодни халқимизнинг минг йиллик қадриятлари, инсонийлик, саховат, кенгбағирлик каби фазилатлар руҳида тарбиялашимиз лозим.\nАллоҳ таоло барчамизни Ўзининг меҳрибонлик, раҳмдиллик сифатлари билан сифатлаб, икки дунё саодатига эриштирсин.\n/ Раҳмдиллик юксак туйғудир


20 Март 2020 19:32\nNUR-SULTAN. Kazinform – ҚР Президенти Қасим-Жомарт Тоқаев РФ Президенти Владимир Путин билан телефон орқали суҳбатлашди. Давлат раҳбарлари икки қўшни мамлакатда коронавирус тарқалишини тўхтатиш билан боғлиқ масалаларни муҳокама қилдилар. Бу ҳақда Kazinform Ақорда матбуот хизматига таяниб хабар беради.\nПрезидентлар Қозоғистон ва Россия ҳукуматлари ўртасидаги фаол алоқаларни мамнуният билан қайд этиб, икки давлат ижроия ҳокимияти органлари ўртасидаги мувофиқлашган ҳаракатларни фаоллаштириш ҳақида умумий фикр билдирдилар. Қасим-Жомарт Тоқаев Владимир Путинга 4 минг тўплам тест тизимларини тақдим этгани учун миннатдорчилик билдирди. Россия Президентининг таъкидлашича, ишлаб чиқариш ҳажми ошгани сайин, Россия томони гуманитар ёрдам сифатида қўшимча тест тизимларини тақдим этади.\nҚасим-Жомарт Тоқаев Россия раҳбаридан Россия чегарасида транзит йўловчилар сифатида, шунингдек чегара ҳудудларида қолиб кетган Қозоғистон фуқароларини қайтаришга ёрдам беришини сўради. Владимир Путин Россия ҳукумати муаммони ҳал қилишга ёрдам беришини айтди.\nВладимир Путин, шунингдек, икки томонлама савдо-иқтисодий ҳамкорликни ривожлантириш ва Евроосиё иқтисодий иттифоқи доирасидаги ҳамкорликни мустаҳкамлаш муҳимлигини таъкидлади.\nПрезидент Қасим-Жомарт Тоқаев ҳамкасбини конституциявий ислоҳот муваффақиятли амалга оширилгани билан табриклади ва умумхалқ овози ижобий натижа беришига умид билдирди.\nКалит сўзлар: Дипломатия, Халқаро алоқалар,\nҚозоғистон ва Украина транспорт ва коммуникация соҳасида музокара ўтказади


CityHawk — шаҳарларда учар таксилар пайдо бўлишига оз қолди\n16:11 / 22.04.2017\nСўнгги вақтларда турли компаниялар йўловчи ташиш соҳасида учиш қурилмаларини ишлаб чиқаётганлари ҳақида хабарлар қилмоқда. Шунга кўра, айтиш мумкинки, учар таксиларнинг пайдо бўлишига кўп қолгани йўқ. Фақатгина қайси компания тайёр маҳсулотни биринчи бўлиб тақдим эта олади, деган савол жавобсиз қолмоқда, холос.\nЭҳтимол, Исроилнинг Tactical Robotics компанияси шундай корхона бўлар. У, аллақачон, тик учувчи Cormorant қурилмасини ишлаб чиққан. Айнан унинг негизида кенг омма учун мўлжалланган транспорт воситасини ишлаб чиқиш устида ишлар олиб борилмоқда.\nАйни вақтда, Tactical Robotics компанияси AirMule билан ҳамкорликда (икки фирма ҳам Urban Aeronautics компаниясига қарашли) қурилмани ишлаб чиқиш борасида фаол изланишларни олиб бормоқда. Бўлғуси учар автомобилга ном ҳам топилган – CityHawk. Унинг асосида Fancraft технологияси ётади, бунда корпус ичига жойланган роторлар воситасида айланувчи пропеллерлардан фойдаланилади. Шу сабабли, CityHawk парраклари кўринмайди ва учиш-қўниш, ҳаракатланишни қийинлаштирмайди. Ёқилғи сифатида сиқилган водороддан фойдаланилади.\nCormorant. Янги учиш қурилмаси айнан унинг негизида барпо этилмоқда\nКелгусида CityHawk учар таксисига электродвигатель ўрнатилиши режалаштирилган. Бироқ, бунда ҳам ёқилғи сифатида водороддан фойдаланилади. Конструкторлар йўловчиларнинг хавфсизлигини ҳам ёддан кўтаришмаган. CityHawk «ўта тез» парашют тизимига эга бўлади. У носозлик кузатилган тақдирда бир лаҳзада осмонга отилади ва очилади.\nCityHawk транспорт воситасига 4 йўловчи, шу жумладан бошқарувчи учун ўриндиқлар ўрнатилади. Бундан ташқари, CityHawk автоматик бошқарув технологиясига ҳам эга бўлиши мумкин. У айни вақтда бундай бошқарув тизими Cormorant’да синовдан ўтказилмоқда. Urban Aeronautics ишланмани 5 йилда якунлашни режалаштирган.


“Шарқнинг дадил қадами Ғарбни ларзага келтираяпти”. Чет эл матбуоти ШҲТ саммити ҳақида - Фарғона.Ру ахборот агентлиги\n22:17 msk, 13 Июль 2020\nЭ. Қобулов тайёрлади\nШанхай ҳамкорлик ташкилоти (ШҲТ) давлат раҳбарларининг 16 август куни Бишкекда бўлиб ўтган саммити Ғарб мамлакатлари раҳбарларида алоҳида қизиқиш уйғотди. Матбуотдаги чиқишларга қараганда, умуман хавфсизлик муаммоси ва хусусан энергетика муаммоси кўпроқ ташвиш уйғотган. ШҲТга аъзо мамлакатларнинг Қўшма Штатларсиз ҳам бемалол иш юритишлари мумкинлиги америкаликларни айниқса кўпроқ хавотирга солганлигини алоҳида қайд этиб ўтиш жоиз.\nВашингтонда чиқувчи National Interest нашрининг муҳаррири Николас Гвоздев “Америка овози” радиостанцияси рус хизматининг “Объектив” телекўрсатувига берган интервьюсида Қўшма Штатлар ШҲТга аъзо мамлакатлар Марказий Осиё, Россия ва Хитойни ўз ичига олувчи ҳудудда террорчиликка қарши АҚШ ёрдамисиз ҳам кураша олишидек нохуш ҳодисага дуч келганини айтди. Гвоздев ўзи томонидан муҳаррирлик қилинадиган нашр саҳифаларида чоп этилмиш “Бишкек саммити ҳақидаги мулоҳазалар” мақоласида “саммит коммюникесида бир қутбли жаҳон тартиби тузишга уриниш хавфидан огоҳлантирув мавжуд бўлиб, бунинг Вашингтонга қаратилганига шак-шубҳа йўқ”, дея қайд этган.\nFrance Press агентлиги “Россия, Хитой ва Марказий Осиё лидерлари ўз ҳарбий қувватларини кўз-кўз қилмоқдалар” мақоласида Россиянинг Челябинск вилоятидаги аксилтеррорчилик машқлари ШҲТнинг ҳарбий кучини Ғарбга намойиш қилишдан бошқа нарса эмаслигини таъкидлайди. Француз ахборот агентлигига кўра, машқ сценарийси 2005 йилда Андижонда содир бўлган воқеаларга жуда ўхшаб кетади. “Франс-Пресс”нинг ёзишича, машқ шартларига биноан минглаб террорчилар ёки “исёнчилар” одамларни гаровга олишиб, чет элга чиқиб кетишга уринаётганлари ана шундай хулосани келтириб чиқаради.\nInternational Herald Tribune газетаси “Россия ва ХХР иштирокида ўтган ҳарбий машқлар арафасида ёйинланган ва очиқдан-очиқ Қўшма Штатларга қаратилган баёнотда Россия, Хитой ва Эрон лидерлари ташқи дунёни ўз барқарорлиги ва хавфсизлиги ташвишини ўзи торта оладиган Марказий Осиёни ўз ҳолига қўйишни сўраганлар... Бу АҚШ учун стратегик жиҳатдан муҳим, энергетик заҳираларга бой минтақадан нарироқ юриш юзасидан очиқ огоҳлантириш эди... Путин юқори доирадаги учрашувда сўзлаган нутқида Қўшма Штатларни зикр этмади, аммо у “глобал ва минтақавий муаммоларни бир томонлама ҳал қилиш юзасидан ҳар қандай уриниш муваффақиятсизлик келтиради”, деди”, деб ёзган. Раис Ху эса Марказий Осиё хавфсизлиги масаласини минтақа давлатларининг ўзи ҳал қилишига қўйиб бериш яхшироқ бўлишини айтган. “ШҲТ мамлакатлари минтақа олдида турган хавф-хатар ҳақида аниқ тушунчага эга ва улар ўз хавфсизликларини мустақил равишда таъминлашлари керак”, - деди у”, деб ёзади International Herald Tribune.\nАнглияда чиқувчи Daily Telegraph газетасининг таъкидлашича, “Ғарб Марказий Осиёда ўз ҳозирлигини кучайтиришга зўр бериб уринмоқда, аммо унга таъсир ўтказиш учун курашда Россия ва Хитойдан ортда қола бошлади. Бу жараённи XIX асрда Буюк Британия ва Россия минтақа устидан назорат қилиш учун рақобатлашган, “Катта Ўйин” деб аталган жараён билан қиёсламоқдалар. Бироқ ШҲТ амбициялари янада кўламлироқдир. Ташкилотга Покистон, Ҳиндистон, Мўғулистон ва Эрон аъзо бўлиб кирмоқчилар. Президент Маҳмуд Аҳмадинажод саммитда фахрий меҳмон сифатида иштирок этди. Бу мақом Вашингтонни аламини қўзғатса керак. Агар Эрон ШҲТга аъзо бўлиб олса, Қўшма Штатларнинг ташвиши кўпаяди. НАТО ҳужжатларида кўрсатилганидек, Шанхай ҳамкорлик ташкилоти шартномасида ҳам [ташкилотга] аъзо давлатлардан бирортасига ҳужум қилиш бошқа барча давлатларга ҳужум қилиш сифатида қаралади, дейилган. Демак, мабодо АҚШ Эронга бостириб киргудек бўлса, Россия ва Хитой бир бўлиб, унга қарши чиқиш эҳтимоли катта.\nWall Street Journal газетаси саммитга бағишланган ўз мақоласини “Марказий Осиё блоки АҚШдан нафратланади” деб номлаган. Мақола муаллифини, агар Эрон ШҲТга аъзо бўлиб кирмаган тақдирда ҳам, бу мамлакатнинг ташкилот билан тиғизроқ ҳамкорлиги ташвишга солган.\nМарказий Осиё ва ШҲТга эътиборнинг катталиги Ғарбнинг энергетик манфаатлари билангина эмас, балки иқтисодиёти жадал суръатлар билан ривожланаётган айрим Осиё давлатлари энергетик манфаатлари билан ҳам боғлиқ. Шу сабабдан минтақа энергия ташувчиларига эга бўлиш муаммоси хавфсизлик муаммоси билан тиғиз боғланиб қолди.\nПокистонда чиқувчи DAWN газетаси ташқи ишлар вазири Хуршид Қасурийдан олинган интервьюни чоп қилган. Мазкур интервьюда вазир “Покистоннинг Шанхай ҳамкорлик ташкилот билан тиғиз ҳамкорлик қилиши террорчиликни таг-томири билан йўқ қилишга ёрдам берган бўларди. Террорчиликка қарши кураш жабҳаси чизиғида бўлган чегара давлати сифатида биз ҳамон қурбонлар бераяпмиз. Бизнинг террорчилик ва экстремизмни бутунлай йўқ қилиш ниятимизда силжиш йўқ”, дея қайд этади.\nПокистон ШҲТ ўз ҳамкорлигининг ривожланишида энергетикани устивор йўналиш ўлароқ билишидан қаноатланган, - дея давом этади Қасурий. “Ишлаб чиқарувчилар, истеъмолчилар ва транзит давлатлар манфаатларини уйғунлаштирароқ, биз бу соҳада чинакам структурани яратишимиз мумкин”, дейди у.